Wanita hadir majlis perkahwinan bekas kekasih menangis sampai mata bengkak
Oleh KOSMO!

10 Mac 2023, 7:00 pm
JAKARTA – Sebuah klip video tular di media sosial Indonesia memaparkan situasi seorang wanita menangis teresak-esak ketika menghadiri majlis perkahwinan bekas kekasihnya, lapor laman berita Liputan6 semalam.
Video yang dimuat naik dalam akaun Twitter @nkmthi_ itu berlatar belakangkan lagu kumpulan Armada bertajuk Harusnya Aku.
Ketika menyaksikan bekas kekasihnya berada di pelamin, wanita itu menangis sehingga matanya membengkak seperti baru sahaja ditumbuk.
Dia kelihatan ditenangkan oleh rakan-rakan yang hadir bersama ke majlis tersebut.
Rakaman itu mendapat perhatian netizen di ruangan komen.
“Sebenarnya orang di sekeliling yang membuatkan kita menangis,  apabila dinasihatkan untuk bersabar, tangisan menjadi semakin kuat,” komen seorang netizen.

“Kenapa datang majlis kalau belum bersedia?” komen netizen lain. – Agensi


KPDN Pahang rampas 106,000 liter minyak diesel diseleweng
Oleh NORHAFIZAN ZULKIFLI

10 Mac 2023, 6:55 pm
KUANTAN – Kementerian Perdagangan Dalam Negeri dan Kos Sara Hidup (KPDN) Pahang berjaya menumpaskan aktiviti penyelewengan minyak diesel bersubsidi selepas merampas 106,000 liter minyak diesel dalam satu serbuan di sebuah stor penyimpanan tidak berlesen di Tanah Putih Baru di sini.
Rampasan minyak diesel itu merupakan terbesar direkodkan KPDN Pahang tahun ini yang membabitkan keseluruhan rampasan bernilai RM266,900.
Ketua Penguatkuasa KPDN Pahang, Muhamad Radzi Johari berkata, serbuan dilakukan sepasukan 10 anggota penguatkuasa KPDN Pahang pada 8 Mac lalu berdasarkan hasil risikan yang dilakukan selama seminggu di lokasi terbabit.
“Hasil pemeriksaan lanjut ke atas keseluruhan lokasi telah menemukan enam buah ‘skid tank’ atau tangki penyimpanan yang berisi minyak diesel dianggarkan keseluruhannya berjumlah 106,000 liter.
“Turut ditemui beberapa peralatan yang digunakan untuk memindahkan minyak serta beberapa dokumen berkaitan yang mana keseluruhan nilai rampasan dianggarkan berjumlah RM266,900,” katanya pada sidang akhbar di Tanah Putih Baru, di sini, hari ini.
Menurutnya, kes tersebut disiasat di bawah Akta Kawalan Bekalan (AKB) 1961 dan siasatan giat dilakukan daripada segenap aspek.

Beliau berkata, pihaknya giat mengenal pasti individu atau syarikat yang terlibat dalam aktiviti itu serta rantaian pengedaran minyak diesel tersebut termasuk sumber minyak diesel itu diperolehi dan diedarkan.
Sementara itu, beliau berkata, sepanjang lapan hari pelaksanaan Ops Tiris yang bermula pada 1 Mac lalu, KPDN Pahang telah melakukan 157 pemeriksaan di semua peringkat pemborong dan peruncit.
Ujarnya, daripada pemeriksaan tersebut sebanyak tiga kes telah dibuka dengan nilai rampasan sebanyak RM308,012.90 yang mana selain di Kuantan, dua kes lagi yang dikesan adalah di Raub. – KOSMO! ONLINE


‘Kejadian terlalu pantas, kami tercampak dalam laut’
Oleh SHAMSUL KAMAL AMARUDIN

10 Mac 2023, 7:54 pm
LUMUT – “Kejadian berlaku begitu pantas, secara tiba-tiba saya dan beberapa penumpang lain tercampak ke dalam laut,” beritahu John Peter Anthonysamy, 26, ketika menceritakan detik cemas kejadian dua bot membawa 21 orang berlanggar di perairan Lumut pada Isnin lalu.
Dalam kejadian kira-kira pukul 9 malam berhampiran Pangkalan Tentera Laut Diraja Malaysia (TLDM) Lumut itu, tiga wanita berusia antara 26 hingga 43 tahun mati lemas selepas terhumban ke dalam laut akibat pelanggaran tersebut.
John Peter dan isterinya, G. Devapiria, 26; kakaknya, A. Elesbeth Rani, 41, serta tujuh penumpang lain tercampak ke dalam laut.
Menurutnya, tekong bot yang membawa 17 penumpang itu kemudian membaling tong ikan ke dalam laut sambil meminta mereka berpaut kepada tong tersebut.
“Kami bertiga bagaimanapun ditolak arus air laut yang sedang surut, jauh dari bot.
“Isteri dan kakak tidak pandai berenang serta banyak tertelan air sehingga memenuhi paru-paru,” katanya ketika ditemui selepas menerima kunjungan Pengarah Pertubuhan Keselamatan Sosial (Perkeso) Perak, Zainal Ismail, di rumahnya di Taman Segari Maju, Segari, dekat sini petang ini.

Beliau yang baru kira-kira setahun berkahwin dengan Devapiria, cuba menyelamatkan mangsa, tetapi tidak berdaya dengan kedua-dua tekong bot mengambil masa kira-kira 30 minit menaikkan semua mangsa ke dalam bot.
Sementara itu, bagi J. Darvhin, 20, dan J. Kalai Kumar, 18, yang masih bersedih kematian bapa mereka pada Mei 2021 akibat penyakit batu karang kronik, kini berdepan ujian kehilangan ibu, Elesbeth Rani.
Darvhin memberitahu, kehilangan dua insan tersayang dalam tempoh tiga tahun adalah sesuatu yang menyedihkan, tetapi mereka dua beradik perlu tabah mengharungi masa mendatang.
“Kalai Kumar sudah bekerja sebagai kelindan lori baru-baru ini manakala saya pula sudah mendapat tawaran bekerja di kilang sarung tangan di Kampung Acheh, Sitiawan, tidak lama lagi,” jelasnya.
Dalam perkembangan sama, John Peter akan menerima faedah pencen penakat sebanyak RM401.60 setiap bulan sepanjang hayatnya kerana mendiang isterinya yang bekerja di sebuah kilang di Lekir, Sitiawan, mencarum dengan Perkeso.
Begitu juga dua beradik, Darvhin dan Kalai Kumar menerima faedah pencen penakat kedua-dua ibu bapanya berjumlah RM472 sehingga mereka berusia 21 tahun atau sehingga tamat ijazah pertama jika menyambung pengajian di universiti.
Zainal memberitahu, kedua-dua waris juga sudah menerima perbelanjaan pengebumian masing-masing RM2,000 bagi setiap mangsa.
Mengenai seorang lagi mangsa, A. Vijayalatchimy, 43, Zainal memaklumkan proses tuntutan faedah Perkeso dipindahkan ke Perkeso Johor kerana suaminya bekerja di Singapura dan menetap di Johor Bahru bersama anak lelaki berusia 18 tahun. – KOSMO! ONLINE


‘Saya tidak menyesal setia pada Liverpool’
Oleh SOPI SAMAILE

10 Mac 2023, 6:31 pm
ABDUL SHUKOR
‘Saya tidak menyesal setia pada Liverpool’
PENYOKONG setia Liverpool, Abdul Shukor Shaari tidak menyesal keputusannya mengekalkan barisan pemain The Reds selepas membantunya muncul selaku pemenang mingguan tertinggi Liga Fantasi Kosmo! bagi minggu ke-26.
Abdul Shukor, 53, yang merupakan penyokong tegar Liverpool menegaskan, dia yakin dengan keputusannya mengekalkan Mohamed Salah sebagai kapten meskipun sedar berdepan Manchester United.
Tegas ahli perniagaan dari Selangor itu, pantang larang tidak mengambil pemain musuh, United dalam skuadnya juga tepat dan bersyukur menjadi salah seorang pemenang tertinggi mingguan.
Katanya, ini kali pertama dia muncul selaku pemenang tertinggi meskipun tahun ini adalah musim keduanya menyertai Liga Fantasi anjuran Kosmo!
“Saya sudah main Liga Fantasi sejak 2006 dan saya merupakan penyokong Liverpool sejak melanjutkan pengajian di Liverpool. Jadi, bila pertembungan dengan United, saya akui ini adalah masanya saya peroleh mata penuh.

“Tidak sangka pula sampai 7-0 Liverpool ‘lanyak’ United. Saya yakin kemenangan besar Liverpool membantu saya mengutip mata tertinggi,” katanya yang berhasrat untuk melakar kemenangan kedua saingan Liga Fantasi Kosmo!

HAFIZ
Pensyarah bertuah sebagai peminat sejati The Reds
KEJAYAAN Liverpool menewaskan Manchester United 7-0 memberi tuah buat pasukan Reds Fyz FC yang dikendalikan oleh Hafiz Zulfakar untuk menjadi pemenang minggu ke-26 (GW26) pada saingan Liga Fantasi Kosmo! minggu ini.
Kata Hafiz yang juga seorang pensyarah universiti awam, keputusan untuk menggunakan cip wildcard pada minggu ini juga boleh dianggap berbaloi kerana memberi kutipan mata yang cukup menggalakkan.
“Saya sangat gembira apabila dapat meraih kemenangan pada minggu kali ini. Mungkin disebabkan saya menggunakan cip wildcard dengan merombak kesemua pemain.
“Antara yang menjadi adalah beberapa pemain pasukan Brighton selain benteng pertahanan juga agak menjadi selepas tidak dibolosi sepanjang minggu lalu.
“Namun, sumbangan mata terbesar sudah tentu diberikan oleh pemain Liverpool seperti Mohamed Salah dan Darwin Nunez yang begitu menyerlah ketika menewaskan Manchester United 7-0 dan saya menyesal tidak ambil Cody Gakpo.
“Sebagai peminat sejati Liverpool, saya bangga tidak menggunakan pemain United sepanjang musim ini meskipun mereka menyerlah seperti Marcus Rashford,” katanya.

MUHAMMAD SALIHIN
Penantian dua musim berakhir sebagai pemenang mingguan ke-26
PENANTIAN hampir dua musim akhirnya berbaloi selepas pasukan Jaguh Kampung FC yang dikendalikan oleh Muhammad Salihin Zamri berjaya merekodkan kemenangan mingguan pertama selepas tersenarai dalam carta top 5 minggu ke-26 (GW26).
Kata Salihin, ini adalah kejayaan cukup manis dan membanggakan apabila pasukan diminati, Liverpool berjaya melakar kemenangan besar.
“Ini musim kedua saya sertai saingan Liga Fantasi Kosmo! selepas musim sebelum ini saya gagal menang hadiah mingguan.
“Jika ditanya mengenai rahsia, tiada apa yang berbeza selain daripada kepercayaan penuh diberikan kepada tiga pemain skuad Liverpool.
“Tiga pemain itu ialah Mohamed Salah, Darwin Nunez dan Trent Alexander-Arnold dan saya harap prestasi konsisten mereka dapat dikekalkan apabila menentang Bournemouth pada GW27 malam nanti,” katanya.

RADZI
Tentera Berkuda gembira walaupun menang nasib
PENGURUS pasukan Tentera Berkuda, Radzi Shamsudin menganggap kemenangan pasukan pada minggu ke-26 sebagai nasib memandangkan kapten yang dipilih, Bukayo Saka gagal menampilkan aksi dimahukan.
Bagaimanapun, aksi cemerlang ditampilkan pemain-pemain lain nyata memberi kelebihan kepada pasukan itu, sekali gus memastikan Radzi menikmati kemenangan kali kedua mingguan.
Katanya, kemenangan itu membuatkan dia menganggap keputusan untuk menyertai saingan musim ini sangat berbaloi apabila sudah mengumpul hadiah wang tunai mingguan berjumlah RM400.
“Ini kali kedua menang, memang rasa sangat bernasib baik kerana selepas kemenangan pertama, prestasi pasukan merudum.
“Saya fikir sangat berbaloi dengan kemenangan kedua.
“Kapten untuk minggu ke-26 adalah Saka tetapi dia tidak berada pada prestasi terbaik. Sebab itu saya terkejut masih tersenarai sebagai pemenang kerana kutipan mata agak mengecewakan,” katanya.

OMAR
Omar kini pakar pengurus Liga Fantasi Kosmo!
SELEPAS cemerlang apabila empat kali dinobatkan sebagai pemenang mingguan Liga Fantasi Kosmo! 2023, pengurus Perlis United Club, Omar Noorrashid pasang impian untuk cuba menang sekurang-kurangnya tiga kali lagi sebelum saingan Liga Perdana Inggeris musim ini berakhir.
Keputusan menyenaraikan Alexis Mac Allister, Darwin Nunez dan Alisson Becker juga seakan beri tuah kepada Omar apabila Perlis United Club yang dijadikan pasukan kedua pada penyertaan kali ini membuahkan hasil.
“Selepas Perlis FC menang dua kali, kini giliran Perlis United Club melakukan perkara sama. Mungkin ini rezeki saya dan langkah untuk memilih Mohamed Salah sebagai kapten sebagai tindakan tepat bersama-sama Mac Allister, Nunez dan Becker
“Saya pilih Mac Allister sebab mahu buat kelainan dan mungkin ramai orang pilih Kaoru Mitoma. Kalau ikutkan, saya kejar hadiah keseluruhan, namun sudah tidak mampu, jadi akan terus buat terbaik untuk membolehkan saya menang mingguan,” kata Omar.


SPRM nafi dakwaan ada campur tangan dalam siasatan
Oleh EDDY AQMAL MOHAMED HAMIDI

10 Mac 2023, 7:02 pm
PUTRAJAYA – Suruhanjaya Pencegahan Rasuah Malaysia (SPRM) menegaskan bahawa siasatan yang dijalankan berhubung program Jana Wibawa adalah bebas daripada sebarang campur tangan mana-mana pihak.
SPRM dalam satu kenyataan hari ini memaklumkan bahawa siasatan terhadap beberapa individu berhubung program tersebut merupakan inisiatif berasaskan maklumat serta bukti-bukti yang diperolehi sendiri oleh suruhanjaya berkenaan.
“Kertas-kertas siasatan yang telah dilengkapkan kemudian dirujuk kepada Jabatan Peguam Negara untuk kajan dan pertimbangan sewajarnya.
“Proses siasatan tersebut adalah bebas daripada sebarang campur tangan mana-mana pihak,” kata kenyataan itu hari ini.
Jelas suruhanjaya tersebut, segala tohmahan yang mengatakan siasatan SPRM dijalankan atas arahan pihak tertentu dan bermotifkan politik adalah tidak benar sama sekali.
“Segala tohmahan tersebut adalah tidak benar serta telah menjejaskan imej suruhanjaya ini,” tegas kenyataan itu.

Terdahulu, bekas Perdana Menteri, Tan Sri Muhyiddin Yassin ketika bercakap pada sidang akhbar selepas keluar daripada ibu pejabat SPRM semalam memaklumkan bahawa terdapat arahan daripada pihak paling berkuasa dalam pentadbiran negara yang mengarahkan agar beliau didakwa di mahkamah.
Muhyiddin mendakwa SPRM tidak menemui sebarang bukti terhadap segala pertuduhan yang dikaitkan dengan beliau iaitu projek Jana Wibawa dan rayuan pembatalan cukai oleh Tan Sri Syed Mokhtar Al-Bukhari.
“Tetapi telah ada arahan daripada pihak yang paling berkuasa dalam pentadbiran negara supaya saya didakwa. Jadi, walau apapun penjelasan yang saya berikan, saya tetap akan didakwa,” ujar beliau.- KOSMO! ONLINE


Hujan diramal kurang, suhu panas sehingga 16 Mac
Oleh MUHAMMAD NAJIEB AHMAD FUAD

10 Mac 2023, 5:50 pm
PETALING JAYA – Jabatan Meteorologi (MetMalaysia) meramalkan Semenanjung negara diramal mengalami hujan yang kurang berdasarkan analisis model cuaca sehingga 16 Mac depan.
Ketua Pengarah MetMalaysia, Muhammad Helmi Abdullah berkata, suhu juga dijangka lebih panas daripada kebiasaan khususnya di negeri-negeri utara Semenanjung.
Katanya, ribut petir, hujan lebat berserta angin kencang dijangka masih boleh berlaku di kawasan pedalaman dan barat Semenanjung, Sabah serta Sarawak pada sebelah petang dan malam.
“Amaran angin kencang dan laut bergelora bagi perairan Laut China Selatan berkuat kuasa pada 13 hingga 14 Mac,” katanya dalam kenyataan di sini hari ini.
Muhammad Helmi menasihatkan orang ramai untuk sentiasa merujuk laman web www.met.gov.my dan semua platform media sosial serta memuat turun aplikasi myCuaca bagi maklumat yang terkini dan sahih. – KOSMO! ONLINE


Tauliah agama untuk pelihara Islam, bukan menyusahkan – Sultan Selangor
Oleh MOHAMAD NAUFAL MOHAMAD IDRIS

10 Mac 2023, 6:21 pm
SHAH ALAM – Sultan Selangor, Sultan Sharafuddin Idris Shah bertitah keperluan Tauliah Mengajar bukan untuk menghalang atau menyusahkan seseorang yang ingin mengajar agama.
Menerusi kenyataan dimuat naik dalam Facebook (FB) Selangor Royal Office, baginda menegaskan ia sebagai langkah pencegahan bagi memenuhi maqasid syariah dalam aspek memelihara agama Islam.
Baginda turut menyeru menyeru umat Islam memahami dan menghayati intipati khutbah Jumaat bertajuk ‘Tauliah Mengajar: Suatu Keperluan.
“Memetik antara isi penting khutbah berkenaan, baginda bertitah bahawa sering memberi peringatan, hanya mereka yang benar-benar mahir dan mempunyai pengetahuan yang luas mengenai agama Islam sahaja yang boleh diberikan tauliah untuk mengajar atau ceramah di masjid-masjid atau surau-surau di seluruh negeri Selangor.
Gambar Facebook SELANGOR ROYAL OFFICE
“Justeru, bagi memastikan agama Islam terus terpelihara daripada sebarang anasir penyebaran ajaran salah, fitnah memfitnah dan bersangka buruk yang boleh menimbulkan kesan negatif terhadap agama, masyarakat dan negara maka tauliah diperlukan,” katanya hari ini.
Jelas kenyataan itu, baginda juga senada dengan khatib yang menyeru agar semua pemegang tauliah Majlis Agama Islam Selangor (MAIS), hendaklah pada setiap masa mematuhi undang-undang atau apa-apa arahan, larangan atau perintah yang diberikan oleh pihak berkuasa agama.

“Mereka juga hendaklah menggunakan Tauliah Mengajar pada situasi yang betul, bukannya untuk kepentingan dan keuntungan peribadi.
“Tidak menyelitkan lawak jenaka yang melampau sehingga masyarakat hanya mengingati lawak berbanding ilmu yang disampaikan, yang akhirnya akan menyebabkan masyarakat lebih tertarik kepada penceramah hanya kerana lawaknya, tetapi bukan kepada ilmunya,” titahnya. – KOSMO! ONLINE


Lelaki ditahan buat laporan polis palsu MyKad hilang
Oleh KOSMO!

10 Mac 2023, 5:16 pm
PETALING JAYA – Gara-gara enggan membayar denda kehilangan kad pengenalan, seorang lelaki ditahan kerana sanggup membuat laporan polis palsu kononnya disamun, kelmarin.
Perkara tersebut disahkan oleh Ketua Polis Daerah Ampang Jaya, Asisten Komisioner Mohamad Farouk Eshak ketika dihubungi Kosmo!.
Ujarnya, lelaki berusia 20-an datang ke Balai Polis Ampang, pada mulanya ingin membuat laporan polis mendakwa menjadi mangsa samun.
“Bagaimanapun siasatan lanjut dijalankan Ketua Polis Balai Ampang, Inspektor Mohammad Fareez Izzuan Mohd. Fazel bersama sepasukan Task Force mendapati kejadian samun itu tidak terjadi.
“Suspek kemudian mengaku membuat laporan polis palsu kerana tidak mahu membayar denda kerana kehilangan kad pengenalan di Jabatan Pendaftaran Negara (JPN) selepas disoal siasat,” katanya.
Kes disiasat mengikut Seksyen 182 Kanun Keseksaan yang memperuntukkan penjara sehingga enam bulan atau denda sehingga RM2,000 atau kedua-duanya sekali jika disabit kesalahan. – KOSMO! ONLINE


Pam air dihantar ke Batu Pahat tangani situasi banjir termenung
Oleh KHAIRUL MOHD. ALI

10 Mac 2023, 5:59 pm
JOHOR BAHRU – Kerajaan negeri telah menggerakkan pam air ke Batu Pahat untuk menangani insiden banjir termenung yang menyebabkan jumlah mangsa banjir di daerah itu terus meningkat, ketika ini.
Menteri Besar, Datuk Onn Hafiz Ghazi berkata, pihaknya juga telah mewujudkan satu jawatankuasa penyelarasan khusus untuk daerah berkenaan bertujuan memastikan kesejahteraan penduduk setempat.
Menurut beliau, pihaknya juga sedang mendapatkan bantuan pam air dari Jabatan Pengairan dan Saliran (JPS) negeri-negeri lain yang tidak terjejas banjir.
“Rata-rata situasi banjir di negeri ini telah mula surut, tetapi yang menjadi cabaran adalah di Batu Pahat. Di sana angka belum menurun dan ada beberapa PPS (pusat pemindahan sementara) yang baharu dibuka hari ini.
“Oleh itu, kita adakan Jawatankuasa Penyelarasan khusus untuk Batu Pahat, ini untuk menyusun gerak kerja melibatkan pelbagai aspek termasuk logistik untuk mengatasi situasi banjir termendap di daerah itu.
“Dengan mengambil kira faktor air pasang dalam beberapa hari ini, sukar untuk air keluar. Jadi pam air telah digerakkan ke seluruh kawasan Batu Pahat untuk keluarkan air daripada kawasan terlibat banjir,” katanya.

Beliau berkata demikian kepada pemberita selepas menyempurnakan Majlis Pelancaran Festival Persatuan Ejen-ejen Pelancongan dan Pengembaraan Malaysia (MATTA) Johor di Pusat Konvensyen Antarabangsa Austin, di sini hari ini. – KOSMO! ONLINE


Mahkamah: Rosmah tarik rayuan gugur hakim dengar kes
Oleh NUZULSHAM SHAMSUDDIN

10 Mac 2023, 5:41 pm
PUTRAJAYA – Datin Seri Rosmah Mansor menarik balik rayuannya berhubung permohonan menggugurkan Hakim Mohamed Zaini Mazlan daripada mendengar kes pengubahan wang haram dan pengelakan cukainya.
Berdasarkan notis pemberhentian difailkan menerusi Tetuan Geethan Ram pada 1 Mac lalu, Rosmah, 71, selaku perayu menarik balik rayuan itu yang difailkan melalui notis rayuan bertarikh 29 April 2022.
Sehubungan itu, rayuan itu disifatkan sudah ditolak mengikut peruntukan dalam Aturan 73 Kaedah-Kaedah Mahkamah Rayuan 1994.
Sementara itu peguam Datuk Geethan Ram Vincent yang mewakili Rosmah ketika dihubungi mengesahkan perkara berkenaan.
Rosmah, 70, berdepan 12 pertuduhan pengubahan wang haram berjumlah RM7,097,750 dan lima pertuduhan gagal mengisytihar pendapatannya kepada Lembaga Hasil Dalam Negeri (LHDN).
Perbuatan itu didakwa dilakukan di Affin Bank Berhad, Cawangan Bangunan Getah Asli, Jalan Ampang di sini, antara 4 Disember 2013 dan 8 Jun 2017 serta di LHDN, Kompleks Bangunan Kerajaan, Jalan Tuanku Abdul Halim, di sini dari 1 Mei 2014 hingga 1 Mei 2018.

Sebelum ini Mahkamah Tinggi Kuala Lumpur telah menetapkan selama 15 hari bermula 12 Mei ini untuk perbicaraan kes pengubahan wang haram dan pengelakan cukai yang dihadapi Rosmah.
Tarikh-tarikh perbicaraan itu adalah pada 12 Mei, 28 dan 30 Jun, 6, 7, 27, 28 dan 31 Julai, 1, 2, 11, 24 dan 25 Ogos serta 7 dan 8 September 2023.
Pada 1 September tahun lalu, Hakim Mohamed Zaini yang kini Hakim Mahkamah Rayuan mendapati Datin Seri Rosmah Mansor bersalah atas ketiga-tiga pertuduhan rasuah berkaitan projek hibrid solar bernilai RM1.25 bilion untuk 369 sekolah luar bandar di Sarawak dan menjatuhkan hukuman penjara 10 tahun dan denda RM970 juta.
Mahkamah juga memerintahkan Rosmah dipenjara 30 tahun jika gagal membayar denda itu.
Bagaimanapun Mahkamah Tinggi membenarkan permohonan penangguhan pelaksanaan hukuman penjara dan denda sementara menunggu rayuannya di Mahkamah Rayuan. – KOSMO! ONLINE


Peserta PLKN terkenang beratur hujung minggu ambil telefon bimbit
Oleh KOSMO!

10 Mac 2023, 6:28 pm
PETALING JAYA – Program Latihan Khidmat Negara (PLKN) yang diperkenalkan pada 2003 ternyata memberi kesan dan memori kepada setiap pesertanya.
Menurut satu perkongsian di laman sosial Facebook Kedah Kini, paling diingati apabila tibanya hari minggu kerana peserta akan beratur untuk mendapatkan telefon bimbit masing-masing.
Menjengah di ruangan komen, ramai peserta PLKN mengatakan detik tersebut adalah yang paling ditunggu-tunggu setiap peserta.
Seorang pengguna Facebook, Abdul Halim berkata, dia yang berlatih di sebuah kem di Hulu Terengganu menjelaskan tibanya hari Sabtu maka masing-masing akan beratur untuk dapatkan telefon bimbit yang diserahkan kepada pihak jurulatih.
“Hari Sabtu memang hari yang ditunggu, kami semua akan beratur. Saat yang ditunggu kerana ketika itu kita akan dapat lepaskan rindu pada ibu bapa.
“Akibat dendam politik PLKN dimansuhkan, bagi aku PLKN banyak membentuk sahsiah anak muda,” jelasnya.

Seorang lagi pengguna Facebook Aylin Najwa pula berkata, kenangan bersama rakan-rakan di sebuah kem di Perlis sehingga kini menjadi memori indah baginya.
“Aku dengan kawan-kawan masa tu lain-lain negeri, kali pertama berjumpa sudah rasa seronok. Boleh dengar loghat masing-masing.
“Sehingga kini kami masih berkawan baik,” katanya. – KOSMO! ONLINE


Tok bilal di Pattani naik RXZ harga RM600
Oleh KOSMO!

10 Mac 2023, 5:34 pm
PETALING JAYA – Amat mengejutkan apabila seorang bilal di Selatan Thailand di daerah Pattani menggunakan motosikal kegilaan ramai, Yamaha RXZ dengan harga RM600 sahaja.
Menerusi video tular di laman sosial ketika ini, bilal tersebut ternyata tidak ingin menjual motosikal dua lejang itu walaupun ditawar pada harga mahal.
“Harga RM600 sahaja, tapi saya tak nak jual. Biarlah buruk pun,” jelas bilal tersebut.
Yamaha RXZ ternyata mendapat permintaan tinggi di Malaysia, malah motosikal tersebut pernah dijual dengan harga tinggi mencecah RM80,000.
Motosikal berkeupayaan 135 cc itu menjadi pilihan apabila produksinya sudah ditamatkan oleh Yamaha.
Rata-rata orang ramai turut memuji bilal tersebut kerana tidak menjual motosikal terbabit dan menyimpan khazanah itu.

“Kalau dekat sini tengok keadaan motosikal tu boleh lekat harga RM20,000. Selamba sahaja pakcik tu cakap RM600,” kata Khaiman.
“Ada aku dengar kerangka sahaja dah harga RM4,000. Apa gila jual harga mahal kecuali la RXZ tu ada lima biji sahaja di Malaysia. Ini masih berlambak lagi,” kata Sapuan Mansor. – KOSMO! ONLINE


Uganda bentang RUU penjarakan golongan LGBT 10 tahun
Oleh KOSMO!

10 Mac 2023, 5:27 pm
KAMPALA, Uganda – Parlimen Uganda bersedia mempertimbangkan draf undang-undang yang akan mendakwa individu dikenal pasti sebagai lesbian, gay, biseksual dan transgender (LGBT) dengan mereka boleh dikenakan hukuman penjara 10 tahun, lapor Badan Penyiaran Britain (BBC) semalam.
Berdasarkan rang undang-undang (RUU) tersebut, tuan tanah yang menyewakan premis kepada golongan LGBT juga akan dijatuhi hukuman penjara.
Seorang ahli politik Uganda, Annet Anita Among kemudian menggunakan perkataan bersifat homofobia selepas RUU itu dibentangkan.
Ia menjadi petanda baharu mengenai peningkatan homofobia di Uganda di mana perbuatan homoseksual sudah dianggap menyalahi undang-undang.
Kumpulan Human Rights Watch (HRW) berkata, pihaknya percaya jika RUU itu diluluskan, Uganda akan menjadi satu-satunya negara Afrika yang menghukum individu dikenal pasti sebagai LGBT.
RUU itu juga akan mengharamkan pembiayaan atau promosi berkaitan aktiviti LGBT.

Sesiapa yang terlibat dalam hubungan seks sejenis atau perkahwinan songsang akan dipenjara 10 tahun. Individu yang melakukan hubungan sejenis dengan golongan di bawah umur juga berisiko menjalani hukuman serupa.
RUU itu dibentangkan oleh ahli Parlimen pembangkang, Asuman Basalirwa dan tidak jelas sama ada Presiden Uganda, Yoweri Museveni dan parti yang diwakili beliau, Gerakan Penentangan Nasional (NRM) akan menyokong cadangan tersebut.
Bagaimanapun, Museveni baru-baru ini telah bersuara menentang homoseksual, manakala Anita Among yang menghina dan menyatakan pandangan negatif  mengenai LGBT juga merupakan ahli NRM.
Hukuman penjara seumur hidup bagi kesalahan melakukan hubungan sejenis sudah wujud dalam kanun keseksaan Uganda. Tidak jelas sama ada perundangan baharu itu akan mengatasi perkara tersebut.
Hubungan sejenis diharamkan di kira-kira 30 negara Afrika di mana ramai orang menjunjung nilai agama dan sosial walaupun mereka dianggap konservatif. – Agensi


Wanita akan bayar gaji bulanan kepada lelaki jika sudi jadi suami
Oleh KOSMO!

10 Mac 2023, 6:00 pm
PARIS – Seorang wanita Nigeria berpangkalan di Perancis menggunakan media sosial untuk membuat pengumuman bahawa dia sanggup membayar sejumlah wang secara bulanan kepada lelaki yang sudi menjadi suaminya, lapor portal berita gistreel semalam.
Wanita Nigeria itu membuat pengumuman awam di akaun Twitter dengan mendedahkan bahawa dia kini sedang mencari seorang suami.
Menurut wanita yang namanya tidak didedahkan itu, dia memerlukan seorang lelaki untuk tinggal bersama kerana usia tidak lagi menyebelahinya.
Wanita yang kelihatan matang itu mendedahkan bahawa dia memiliki pelbagai hartanah di Nigeria dan Perancis sekali gus wang tidak lagi menjadi masalah untuk dirinya.
Sehubungan itu, dia akan membayar gaji bulanan kepada mana-mana lelaki yang sudi mengahwininya.
Dia berlutut dalam hujan untuk merayu bersungguh-sungguh agar ada lelaki menghantar mesej terus dan memberitahu niat mereka kepadanya. – Agensi


Penduduk kondo selamba campak najis kucing dari tingkat atas
Oleh KOSMO!

10 Mac 2023, 5:02 pm
PETALING JAYA – Tindakan seorang penduduk di sebuah kondominium membuang najis kucing dari tingkat atas mendapat kecaman orang ramai.
Sebuah video berdurasi satu minit 32 saat yang memaparkan perbuatan individu itu turut tular di media sosial.
Menerusi video berkenaan, individu itu dilihat mengaut najis haiwan itu daripada sebuah bekas sebelum melemparkan najis itu ke bawah.
Tinjauan di ruang komen mendapati, rata-rata pengguna mengecam tindakan individu tersebut yang dianggap tidak bertanggungjawab.
“Buat aduan kepada pihak pengurusan, kalau sampai begini, boleh didenda dan diarahkan untuk keluarkan kucing dari kediaman,” kata Kak Za.
“Kasihan jiran-jiran di bawah. Saya pun lalui perkara sama, jiran suka buang puntung rokok dan kotaknya sekali ke bawah,” kongsi Weinye.

“Bertambah subur pokok di bawah, itu pun kalau jatuh dekat pokok, kalau jatuh atas kepala orang?,” seloroh Mr.
“Ramai yang berperangai begini. Mahu bela haiwan tapi pemalas,” kata Put. – KOSMO! ONLINE


JPJ Kelantan lelong 44 kenderaan dilucut hak
Oleh ROSLIZA MOHAMED

10 Mac 2023, 3:27 pm
KOTA BHARU – Jabatan Pengangkutan Jalan (JPJ) Kelantan membuat tawaran lelongan sebanyak 44 buah kenderaan yang telah dilucut hak bermula Isnin depan.
Pengarah JPJ Kelantan, Mohd. Misuari Abdullah berkata, pembida kenderaan tersebut merupakan individu yang sudah membeli dokumen lelongan pada 6 hingga 15 Disember tahun lalu.
Menurutnya, setakat ini, tawaran sebut harga paling tinggi dianggarkan bernilai RM30,600.
“Daripada jumlah itu,sebanyak 19 buah kereta, motosikal (19 buah) masing-masing dua buah lori, treler dan sebuah van dan kenderaan pelbagai guna (MPV). Sebanyak 16 kenderaan boleh didaftar, manakala 28 buah lagi dikategorikan sebagai sekerap,” katanya ketika dihubungi Kosmo! hari ini
Menurut Mohd. Misuari, kesemua kenderaan itu telah dipamerkan untuk pemeriksaan awam di Pejabat JPJ Panji, Kota Bharu, Stesen Penguatkuasa (SPK), JPJ Bukit Jawa (Pasir Puteh), SPK Labok (Machang), SPK Laloh (Kuala Krai), SPK Bukit Bunga (Tanah Merah) dan SPK Kuala Balah (Jeli). – KOSMO! ONLINE


80 penduduk Kampung Wireless hilang tempat tinggal
Oleh CHERINE JON

10 Mac 2023, 4:54 pm
MIRI – Seramai 80 orang daripada 12 keluarga hilang tempat tinggal apabila rumah mereka di Kampung Wireless di sini terbakar pagi tadi.
Jurucakap Pusat Gerakan Operasi Bomba Sarawak berkata, pihaknya menerima laporan kejadian kira-kira pukul 7.15 pagi itu sebelum sepasukan anggota bersama jentera dari Balai Bomba dan Penyelamat (BBP) Miri Sentral dan BBP Lopeng telah dikerahkan ke lokasi.
Setibanya di lokasi katanya, anggota kemudiannya melakukan kerja-kerja pemadaman menggunakan sumber air dari jentera dan pili bomba berhampiran lokasi.
“Kerja-kerja pemadaman turut dibantu bot nelayan dari tebing sungai, yang menggunakan pam angkut untuk mengepam air sungai. Bagaimanapun tiada kemalangan jiwa dilaporkan.
“Siasatan lanjut mendapati, enam rumah kayu musnah sepenuhnya, manakala dua buah rumah terbakar 50 peratus dan sebuah rumah terbakar 20 peratus. Kesemua mangsa kini di tempatkan di Dewan Masyarakat Lereng Bukit buat sementara waktu ,”katanya dalam satu kenyataan hari ini.-KOSMO! ONLINE


Mangsa keganasan rumah tangga tidak dilindungi Perkeso
Oleh NORUL AKMA MOHD.ZAIN

10 Mac 2023, 4:37 pm
SEBERANG PERAI – Segelintir wanita yang menjadi mangsa keganasan rumah tangga di Pulau Pinang dikatakan masih keliru berhubung Skim Keselamatan Suri Rumah (SKSSR) yang baharu diperkenalkan Pertubuhan Keselamatan Sosial (Perkeso) Disember tahun lalu.
Pengarah Perkeso Negeri, Mustafa Draman berkata, pihaknya telah mengenal pasti beberapa kes membabitkan mangsa-mangsa terbabit yang hadir ke pejabat bagi mendapatkan maklumat tentang pampasan perlindungan menerusi skim tersebut.
Menurutnya, bagaimanapun, SKSSR hanyalah untuk perlindungan kepada suri rumah yang mengalami kemalangan, penyakit atau sebarang insiden berkaitan rumah tangga sehingga menyebabkan hilang upaya kekal atau keilatan.
“Sebagai contoh, bencana domestik boleh berlaku di dalam atau di luar rumah yang menyebabkan kecederaan diri kepada seseorang suri rumah akibat daripada dan semasa menguruskan rumah tangga.
“Kami dapati, ada beberapa mangsa (keganasan rumah tangga) datang untuk mendapatkan perlindungan skim ini dan pihak kami telahpun memberi penjelasan kepada mereka,” katanya kepada pemberita selepas tamat sesi Taklimat Skim Keselamatan Sosial Pekerjaan Sendiri (SKSPS) dan Skim Keselamatan Suri Rumah (SKSSR) anjuran Kelab Media Mutiara Pulau Pinang, di sini hari ini.
Beliau memberitahu lagi, sebanyak 24,369 orang yang bekerja sendiri mencarum menerusi SKSPS di negeri ini tahun lalu dan ia dijangka akan terus meningkat berdasarkan rekod yang dicatatkan sehingga Februari tahun ini adalah sebanyak 1,335 pencarum baharu.

“Sepanjang tahun 2022, Perkeso Pulau Pinang telah merekodkan sebanyak 24,369 pencarum manakala pada tahun 2023 ini telah berlaku pertambahan sehingga 1,335 pencarum setakat Februari. -KOSMO! ONLINE


49 syarikat pelitup muka dapat sijil penandaan SIRIM
Oleh MOHAMAD NAUFAL MOHAMAD IDRIS

10 Mac 2023, 3:44 pm
SHAH ALAM- Sebanyak 49 buah syarikat pengeluar dan pengedar pelitup muka telah mendapat sijil penandaan daripada SIRIM QAS International Sdn. Bhd.
Presiden dan Ketua Pegawai Eksekutif (CEO) Kumpulan SIRIM Berhad (SIRIM), Datuk Dr. Ahmad Sabirin Arshad berkata, keperluan sijil penandaan itu selaras dengan penguatkuasaan Perintah Perihal Dagangan (Perakuan dan Penandaan Pelitup Muka Bukan Perubatan) 2022 pada 1 Julai ini.
“Setakat inj, 49 syarikat ini telah menerima 67 sijil penandaan SIRIM dengan ada beberapa syarikat yang mendapat lebih dari satu sijil penandaan.
“Kita memberi sijil penandaan berdasarkan standard kita dan yang telah ditetapkan beberapa badan antarabangsa tetapkan,” katanya dalam sidang akhbar di SIRIM Shah Alam, di sini, hari ini.
Dalam pada masa, Ahmad Sabirin memaklumkan sebanyak 49 buah syarikat lagi sedang menunggu kelulusan daripada pihaknya bagi mendapatkan sijil penandaan itu. -KOSMO!ONLINE


Waktu operasi klinik kesihatan dipanjangkan
Oleh MUHAMMAD NAJIEB AHMAD FUAD

10 Mac 2023, 3:10 pm
PETALING JAYA – Waktu pengoperasian Klinik Kesihatan (KK) akan dipanjangkan bagi mengurangkan kesesakan di Jabatan Kecemasan Hospital Kerajaan.
Menurut hebahan Kementerian Kesihatan (KKM) di laman Facebooknya memaklumkan, pemanjangan waktu operasi selepas waktu pejabat itu dilaksanakan di 52 buah Klinik Kesihatan terpilih seluruh negara.
“Waktu operasi dipanjangkan dari 5 petang hingga 9.30 malam pada hari Isnin hingga Jumaat dan 8 pagi hingga 12 tengahari pada hari Sabtu.
“Bagi Negeri Kedah, Kelantan, dan Johor, waktu operasi pada hari Ahad hingga Khamis dari 5 petang hingga 9.30 malam dan 8 pagi hingga 12 tengahari pada hari Sabtu,” kata kenyataan itu hari ini.
Klinik Kesihatan terlibat di Kedah ialah (Alor Setar, Kulim, Sungai Petani, Kuah dan Padang Matsirat) dan Perlis (Kuala Perlis dan Kangar).
Di Perak pula melibatkan (Tapah, Teluk Intan, Greentown, Kemunting, Taiping, Sitiawan dan Tanjung Malim) manakala Selangor (Ampang, Kajang, Taman Medan, Seksyen 19, Bandar Botanik dan Taman Ehsan).

Manakala, Wilayah Persekutuan Kuala Lumpur dan Putrajaya (Kuala Lumpur dan Presint 9), Negeri Sembilan (Port Dickson, Bahau dan Seremban), dan Johor (Mahmoodiah, Sultan Ismail, Bandar Maharani, Mengkibol, Batu Pahat dan Kulai Besar).
Pahang pula di (Bandar), Kelantan (Bandar Kota Bharu) dan Sabah (Inanam, Luyang,Menggatal, Lahad Datu, Penampang, Putatan, Sandakan dan Tawau).
Di Sarawak turut melibatkan (Jalan Masjid, Bintulu dan Jalan Lanang), Pulau Pinang (Bayan Baru dan Seberang Jaya) dan Melaka di (Masjid Tanah, Alor Gajah, Jasin, Merlimau, Ayer Keroh dan Peringgit).
Tambah kenyataan itu, waktu operasi dan hari bekerja akan disesuaikan mengikut keperluan setempat. – KOSMO! ONLINE


Lelaki bujang didakwa ubah wang haram RM1.2 juta
Oleh SITI NUR MAS ERAH AMRAN

10 Mac 2023, 3:21 pm
SEBERANG PERAI – Seorang lelaki dihadapkan ke Mahkamah Sesyen Butterworth, di sini hari ini atas sembilan pertuduhan pengubahan wang haram membabitkan jumlah keseluruhan RM1.2 juta.
Tertuduh, Choo Peng Hoong, 41, walau bagaimanapun mengaku tidak bersalah dan mohon dibicarakan selepas semua pertuduhan itu dibacakan di hadapan Hakim Noor Aini Yusof.
Mengikut semua pertuduhan, tertuduh yang ketika kejadian memegang jawatan pengarah syarikat Choo Marketing Sdn. Bhd. didakwa memindahkan sejumlah wang dipercayai hasil aktiviti haram berjumlah RM1.2 juta daripada akaun bank syarikat ke sembilan akaun lain.
Kesemua kesalahan didakwa dilakukan di cawangan Maybank Berhad di Taman Inderawasih, Jalan Chain Ferry di sini antara 11 Mac hingga 24 Mac 2020.
Susulan itu, tertuduh didakwa mengikut seksyen 4(1)(b) dibaca bersama seksyen 87(1)(a) Akta Pencegahan Pengubahan Wang Haram, Pencegahan Pembiayaan Keganasan dan Hasil Aktiviti Haram (AMLATFPUAA) 2001 (Akta 613) yang boleh dihukum yang boleh dihukum di bawah subseksyen 4(1) akta yang sama.
Noor Aini kemudiannya membenarkan tertuduh diikat jamin RM54,000 dengan dua penjamin dan syarat tambahan iaitu perlu melapor diri di balai polis berhampiran setiap bulan selain pasport diserahkan kepada mahkamah. Mahkamah menetapkan 28 April depan bagi serahan dokumen serta sebutan kes. – KOSMO! ONLINE


Pelakon tumbuk isteri dituduh Isnin hadapan
Oleh AZMI NORDIN

10 Mac 2023, 4:50 pm
PETALING JAYA – Pelakon lelaki yang disyaki menumbuk isterinya di kawasan Rehat dan Rawat (R&R) di Sungai Buloh akan dituduh di Mahkamah Kuala Kubu Bharu, Isnin hadapan.
Mengesahkan perkara itu, Ketua Polis Selangor, Datuk Hussein Omar Khan berkata, pelakon berusia 29 tahun itu akan dituduh di bawah Seksyen 323 Kanun Keseksaan.
“Kertas siasatan telah lengkap dan sudah dirujuk kepada Timbalan Pendakwa Raya (TPR) pada Selasa lalu.
“Polis telah menerima maklum balas dan arahan TPR untuk menuduh lelaki terbabit di Mahkamah Kuala Kubu Bharu pada Isnin (13 Mac),” katanya kepada Kosmo! hari ini.
Terdahulu, Kosmo! melaporkan pelakon lelaki yang didakwa menumbuk isterinya beberapa kali sehingga cedera di bahagian mata ditahan pihak polis, 4 Mac lalu.
Bagaimanapun, lelaki berusia 29 tahun itu dibebaskan dengan jaminan polis sebaik selesai diambil keterangan pada hari sama. – KOSMO! ONLINE


Anwar diserbu lebih 4,000 mahasiswa, kakitangan Uniten
Oleh MOHD RASDAN AHMAD

10 Mac 2023, 3:37 pm
KAJANG – Perdana Menteri, Datuk Seri Anwar Ibrahim hari ini diserbu lebih 4,000 jemaah termasuk mahasiswa dan kakitangan Universiti Tenaga Nasional (Uniten) ketika hadir menunaikan solat Jumaat di Masjid Universiti Tenaga Nasional di sini.
Beliau turut disertai Menteri Sumber Asli, Alam Sekitar dan Perubahan Iklim, Nik Nazmi Nik Ahmad, Ketua Pegawai Eksekutif Tenaga Nasional Berhad, Datuk Ir. Baharin Din dan Naib Canselor Uniten, Prof. Ir. Dr. Noor Azuan Abu Osman bagi menunaikan solat Jumaat di masjid berkenaan selepas perdana menteri menjamu selera.
Terdahulu, Perdana Menteri yang tiba di Uniten pada pukul 1 petang sebelum itu menjamu selera bersama-sama pelajar universiti berkenaan dengan menikmati sup tulang bersama nasi putih sebagai hidangan tengahari beliau di Medan Selera UPTEN, Kajang.
Selepas selesai makan tengah hari, beliau menunaikan solat Jumaat di Masjid Universiti Tenaga Nasional yang diimamkan pelajar tahfiz Uniten, Muhammad Fadzreen Muhamad Fadzil dan khutbah disampaikan pensyarah tahfiz, Amaluddin Arshad bertajuk ‘Tauliah Mengajar Suatu Keperluan’. – KOSMO! ONLINE.


Wanita rugi RM45,049 ditipu tawaran kerja sambilan
Oleh CHERINE JON

10 Mac 2023, 4:20 pm
SIBU – Seorang wanita lesap wang simpanan sebanyak RM45,049 selepas terjerat dengan tawaran kerja sambilan yang tidak wujud di laman sosial.
Ketua Polis Daerah Sibu ACP Zulkipli Suhaili berkata, mangsa, 34, yang merupakan pekerja operasi sebuah syarikat swasta di sini tertarik dengan tawaran kerja sebagai pembantu dalam talian itu selepas mendapati ia menawarkan komisen yang tinggi.
“Mangsa telah menghantar mesej ke nombor telefon yang tertera di iklan tersebut dan kemudian diarahkan untuk mendaftar maklumat peribadi serta mendaftar satu akaun di satu laman sesawang bagi mendapatkan kerja yang ditawarkan itu.
“Mangsa seterusnya diminta membuat bayaran ke dalam lima akaun bank yang berbeza berjumlah RM45,049,” katanya dalam kenyataan, hari ini.
Menjelas lanjut, beliau berkata, mangsa menggunakan wang simpanannya sendiri bagi memperoleh komisen pesanan barangan yang didaftarkan atas namanya.
Zulkipli berkata, mangsa hanya menyedari dirinya ditipu selepas komisen yang dijanjikan tidak diterima.

Ekoran itu, katanya mangsa tampil membuat laporan polis pada 8 Mac lalu. – KOSMO! ONLINE


Lelaki maut dipercayai ditikam, suspek diburu
Oleh NOR SHAFAWATI YUP

10 Mac 2023, 4:53 pm
PORT DICKSON – Seorang lelaki ditemui mati dipercayai ditikam dengan objek tajam dalam kejadian di hadapan Medan Selera Lukut Jalan Besar di sini malam tadi.
Timbalan Ketua Polis Daerah Port Dickson, Deputi Superitendan Muhamad Mustafah Hussin berkata, Bilik Gerakan Ibu Pejabat Polis Daerah (IPD) Port Dickson telah menerima maklumat daripada orang awam berhubung kejadian itu pada pukul 7.35 malam yang memaklumkan mangsa telah ditikam.
“Sejurus menerima maklumat tersebut pihak polis telah bergegas ke tempat kejadian dan mendapati seorang lelaki berusia 38 tahun telah terbaring di atas jalan (kawasan parkir) dalam keadaan tidak sedarkan diri dan berlumuran darah.
“Pihak ambulan dari Klinik Kesihatan Lukut tiba di lokasi kejadian pada pukul 7.55 malam dan mengesahkan mangsa telah meninggal dunia,” katanya dalam kenyataan di sini hari ini.
Muhamad Mustafah berkata, mayat mangsa dibawa ke Jabatan Forensik Hospital Tuanku Jaafar, Seremban untuk ujian Covid-19 dan proses bedah siasat bagi menentukan punca kematian.
Dua saksi dikehendaki polis bagi membantu siasatan.
“Motif kejadian masih dalam siasatan dan pihak polis kini giat mengesan suspek yang terlibat.

“Siasatan kes diklasifikasikan di bawah Seksyen 302 Kanun Keseksaan kerana membunuh,” katanya.
Beliau berkata, pihak polis memohon orang ramai yang mempunyai sebarang maklumat berkaitan kejadian itu agar tampil ke IPD Port Dickson untuk membantu siasatan atau menghubungi talian 06-6472222. – KOSMO! ONLINE


Watak penyondol disokong, dunia nak akhir zaman ke? – Uqasha Senrose
Oleh NUR EMIRA SAIZALI

10 Mac 2023, 2:20 pm
KUALA LUMPUR – Aktres popular Uqasha Senrose hairan apabila watak wanita ‘penyondol’ dan perampas suami orang lakonannya dalam drama Isteri Halal mendapat sokongan ramai.
Rasa hairan tersebut tercetus kerana pada awalnya pemilik nama penuh Nik Zaris Uqasha Nik Sen itu risau memikirkan risiko kecaman ramai namun respons sebaliknya yang diterima.
Paling menuai perhatian ramai adalah kerana nama wataknya ialah Eyra sekali gus mempunyai persamaan dengan beberapa kes melibatkan rumah tangga selebriti lain sebelum ini.
“Jujurnya saya pelik, ramai netizen yang komen dalam Instagram, ‘go Eyra go Eyra.’ Seolah-olah mereka menyokong penyondol, nama watak pula Eyra.
“Jadi saya tertanya sendiri, dunia sudah akhir zaman ke? Kemudian baca pula ada berita tentang wanita bernama Eyra, memang tergelak seorang diri,” katanya kepada Kosmo! Online selepas Majlis Tayangan Program Ramadan 2023 Astro di sini semalam.
Dalam pada itu, dia menegaskan wataknya itu tidak ditujukan kepada mana-mana individu yang pernah terkait dengan situasi sama sebelum ini.

Dia juga menyifatkan wanita yang merampas suami orang tidak sensitif dengan perasaan yang dilalui si isteri.
“Watak perampas ketika ini memang hangat diperkatakan. Bukan nak galakkan perkara itu pun tetapi seperti perempuan tak jaga hati perempuan.
“Memang lelaki boleh kahwin empat tetapi bukan dengan cara menipu atau memukul. Saya tak tuju kepada sesiapa tetapi kenapa sunah itu sahaja yang lelaki nak ikut?” ujarnya.
Pelakon drama Akhira Khan itu juga mengakui agak gentar pada awalnya untuk menjayakan karakter wanita penggoda suami orang.
“Memang takut nak bawa watak ini.
Dalam cerita ini saya memang perampas suami kawan baik sendiri (lakonan Isyariana) ditambah pula iman si lelaki (Aidit Noh) tak kuat dan lemah.
“Penampilan saya dalam cerita ini agak seksi, kucing nampak ikan tak akan tak mahu makan?” kata isteri kepada pelakon Kamal Adli berkenaan.
Isteri Halal yang dibintangi Uqasha turut membariskan nama-nama besar lain seperti Nazim Othman, Aidit Noh dan Isyariana.
Drama 80 episod arahan Uchee Fukada itu kini hangat ditayangkan di slot Tiara pada setiap Isnin hingga Jumaat, pukul 6 petang. – KOSMO! ONLINE


Syarikat e-hailing ada 5,000 kereta tetapi 402 berlesen diserbu
Oleh MOHD. HUSNI MOHD. NOOR

10 Mac 2023, 2:45 pm
PUTRAJAYA – Sebuah syarikat pengendali perniagaan pengantaraan (EHO) yang mengendalikan aplikasi MAXIM diserbu Jabatan Pengangkutan Jalan (JPJ) kerana beroperasi tanpa permit kenderaan e-Hailing (EVP) yang sah.
JPJ menerusi kenyataan akhbar hari ini berkata, risikan dan pemantauan selama 14 hari menerusi Ops e-Hailing itu telah menyerbu syarikat EHO itu yang beroperasi di Kuantan, Pahang.
Menurutnya, syarikat itu melanggar Seksyen 12A(5) Akta Pengangkutan Awam Darat (APAD) 2010 kerana membenarkan kenderaan di bawah kendalian syarikat tersebut beroperasi tanpa EVP sah di Putrajaya dan Pahang.
“Siasatan awal oleh Agensi Pengangkutan Awam Darat (APAD) mendapati, daripada 5,000 buah kenderaan aktif yang menggunakan aplikasi MAXIM, hanya 402 buah kenderaan sahaja mempunyai EVP.
“Dalam operasi itu, beberapa peralatan dan dokumen syarikat seperti komputer, papan iklan, banner dan bunting telah dirampas dan disita untuk tujuan siasatan di bawah Seksyen 222 APAD 2010.
“Tindakan penguatkuasaan ini selaras Seksyen 12A(5) APAD 2010 dan boleh disabitkan mana-mana kesalahan di bawah Seksyen 12A(9) APAD 2010 yang memperuntukkan denda tidak kurang RM1,000 dan tidak melebihi RM500,000 atau dipenjara tidak melebihi dua tahun,” katanya.

Katanya, JPJ akan terus memantau perkhidmatan EHO secara berterusan bagi mengesan mana-mana syarikat mengendalikan perniagaan pengantara tanpa lesen dan kenderaan-kenderaan perkhidmatan e-Hailing tidak mematuhi peraturan dan undang-undang.
“Kami ingin menasihatkan mana-mana syarikat yang mahu menjalankan perniagaan pengantara dan penyediaan sistem EHO kepada pemandu-pemandu kenderaan eHailing supaya berdaftar serta dilesenkan di bawah APAD dan LPKP.
“Penumpang e-Hailing juga dinasihatkan untuk memastikan aplikasi tersebut adalah berdaftar serta dilesenkan melalui semakan di portal APAD dan LPKP supaya penumpang mendapat jaminan perlindungan insurans jika terbabit kemalangan,” katanya.- KOSMO! ONLINE


Mahkamah: Petisyen pilihan raya Ahmad Faisal dibatal
Oleh NORLIZAH ABAS

10 Mac 2023, 2:35 pm
KUALA LUMPUR – Naib Ketua UMNO Bahagian Putrajaya, Datuk Ahmad Faisal Abdul Karim gagal mencabar kemenangan Datuk Mohd. Radzi Jidin bagi kerusi parlimen itu pada Pilihan Raya Umum ke-15 (PRU15), November lalu.
Perkara itu ditentukan selepas Mahkamah Tinggi di sini hari ini membatalkan petisyen pilihan raya yang difailkan oleh Ahmad Faisal selaku pempetisyen dan memerintahkannya membayar kos RM20,000.
Hakim Datuk Faizah Jamaludin memutuskan demikian selepas membenarkan bantahan awal yang dikemukakan oleh Mohd. Radzi selaku responden setelah berpuas hati petisyen itu cacat dan tidak mengandungi fakta dan butiran lengkap.
Ahmad Faisal, 50, memfailkan petisyen itu pada 26 Januari lalu dalam usaha membatalkan kemenangan Mohd. Radzi Jidin, 46, atas dakwaan bekas Menteri Pendidikan itu memberi sogokan berjumlah RM150 kepada pengundi berdaftar di kawasan berkenaan.
Ketika membacakan keputusan itu, Hakim Faizah berpendapat, pliding dalam beberapa perenggan yang terkandung dalam petisyen berkenaan tidak dilengkapi fakta yang mencukupi bagi membolehkan petisyen itu dibicarakan.
Pada hemat beliau, pempetisyen tidak memplid perkataan-perkataan yang digunakannya dalam `WhatsApp Group Alumni’ sekolah bahawa pengundi berdaftar di kawasan itu dijanjikan wang RM150 agar mengundi responden atau dihalang mengundi calon lain di parlimen itu.

Hakim Faizah berpuas hati, pempetisyen juga tidak memplidkan sama ada Naib Presiden Bersatu itu benar-benar menjanjikan tawaran tersebut dan beliau mempunyai pengetahuan mengenainya.
Mahkamah turut berpendapat, pliding yang menyatakan individu bernama Najmi Azamuddin Abdul Abas telah menerima RM150 daripada seorang pekerja Perikatan Nasional (PN) sebagai ganjaran kerana telah mengundi Mohd. Radzi, tidak disertai fakta yang lengkap.- KOSMO! ONLINE


Angkasa sasar bangun 200 Coop Hardware
Oleh ISKANDAR SHAH MOHAMED

10 Mac 2023, 3:01 pm
SHAH ALAM – Angkatan Koperasi Kebangsaan Malaysia Berhad (Angkasa) akan membangunkan 200 outlet koperasi pembekal bahan binaan (Coop Hardware) di bawah satu konsortium menjelang 2025.
Presiden Angkasa, Datuk Seri Dr. Abdul Fattah Abdullah berkata, sasaran itu selaras dengan usaha pihaknya dalam membantu menawarkan bahan asas pembinaan perumahan dengan harga lebih murah sehingga 15 peratus berbanding pasaran sedia ada.
Katanya, sebanyak 20 outlet Coop Hardware berdaftar telah beroperasi di seluruh negara setakat ini.
“Angkasa menjadi platform kepada koperasi itu membeli bahan secara pukal dengan pembekal luar negara sekali gus dapat menjualnya dengan harga murah .
“Kami menyasarkan lebih banyak outlet akan dibangunkan menerusi konsortium khas dalam tempoh dua tahun akan datang,” katanya selepas melancarkan Projek Perumahan Mampu Milik Tulip di Denai Alam di sini, hari ini.
Jelas Abdul Fattah, Coop Hardware turut membantu menyediakan rumah atau permis perniagaan kepada ahli koperasi pada harga lebih mampu milik. -KOSMO!ONLINE


Zaman ‘backup’ anak dah berlalu – Netizen
Oleh TENGKU SUZANA RAJA MAMAT

10 Mac 2023, 2:35 pm
PETALING JAYA – Tindakan membela nasib Shuib berhubung isu Sepahtu Reunion Live (SRL) meletakkan ibu kandung pelawak juga usahawan itu, Salamiah Jalani menjadi sasaran kecaman netizen.
Rata-rata melihat perkongsian wanita itu sebagai campur tangan yang tidak perlu, selain didakwa menyulitkan dan memanjangkan lagi isu dalaman antara anggota kumpulan pelawak popular terbabit.
Malah dalam kalangan netizen meluahkan pendapat bahawa pelawak merangkap ahli perniagaan itu juga sudah cukup dewasa untuk menguruskan kerjaya dan masalah sendiri.
“Bagi saya seorang emak tak perlu campur tangan terutama perihal kerja. Zaman ‘backup’ dah tak relevan, lagipun anak dah tua bangka,” kata seorang warga net.
“Tapi anak awak dah tua, bukan budak sekolah. Jadi profesional. Daripada kawan tu boleh berbaik, terus bermasam muka sebab mak masuk campur,” tambah pengguna akaun lain.
“Keluarga tak perlu masuk campur urusan kerja anak atau masalah terutama dalam dunia seni. Tengok macam keluarga Puteri Sarah, tak puas hati pergi mahkamah teru ups,” ujar pemilik akaun lovetaclancy.

Situasi itu tercetus selepas Salamiah mendedahkan Shuib sering ditindas dan diperlakukam seperti insan tidak bermaruah menerusi sebuah hantaran di Instagram.
Wanita berkenaan turut menyatakan memberi sokongan terhadap keputusan anaknya untuk tidak terlibat lagi dengan program terbitan stesen televisyen berbayar tersebut.
Sebelum itu, teman seperjuangan dalam Sepahtu, Jep mengatakan persahabatan mereka berdua akan terus berkekalnan walaupun mereka tidak lagi bekerjasama.
Persoalan mengenai status Shuib dalam kumpulan lawak berkenaan diperkatakan selepas selebriti berusia 38 itu menyertai Ubi Superstar Live, baru-baru ini hingga ada penonton memintanya membuang nama Sepahtu. – KOSMO! ONLINE


Cabut lari tinggal 1.36 tan minyak peket dalam MPV
Oleh MUHAMMAD AYMAN GHAFFA

10 Mac 2023, 2:22 pm
TUMPAT – Cubaan seorang lelaki untuk menyeludup sebanyak 1.36 tan minyak masak peket bernilai RM 3,400 ke negara jiran gagal apabila kenderaan pelbagai guna (MPV) yang dipandunya ditahan di depan sebuah premis di Kota Kubang Labu di sini semalam.
Dalam kejadian kira-kira pukul 12.10 tengah hari itu, suspek bagaimanapun sempat melarikan diri meninggalkan MPV jenis Perodua Alza dipandunya di kawasan tersebut.
Pengarah Kementerian Perdagangan Dalam Negeri dan Kos Sara Hidup (KPDN) Kelantan, Azman Ismail berkata, Pegawai Penguat Kuasa KPDN Kelantan dengan kerjasama Pasukan Polis Marin Wilayah Tiga, Pengkalan Kubor menjalankan Ops Pencegahan Ketirisan Barang Kawalan selepas menerima maklumat mengenai kegiatan penyeludupan.
Menurutnya, pasukan penguat kuasa kemudiannya mengesan pergerakan sebuah MPV dari Kota Bharu menuju Tumpat dalam keadaan mencurigakan apabila kenderaan itu dipercayai membawa barangan kawalan.
“Pegawai KPDN dan Pasukan Polis Marin Wilayah Tiga mengekori kenderaan tersebut sebelum pemandunya dilihat berhenti di bahu jalan sebelum melarikan diri ke kawasan bangunan berhampiran sehingga gagal dikesan.
“Pemeriksaan lanjut di dalam MPV itu menemui kotak-kotak mengandungi minyak masak bersubsidi yang dianggarkan seberat 1,360 kilogram.

“Nilai sitaan terhadap barang kawalan tersebut dianggarkan bernilai RM3,400 manakala MPV jenis Perodua Alza itu pula berharga RM20,000,” katanya dalam satu kenyataan hari ini.
Mengulas lanjut, Azman berkata, KPDN Kelantan memberi amaran keras kepada individu yang menjalankan kegiatan penyeludupan dan tindakan tegas akan diambil tanpa kompromi.
Menurutnya, penguat kuasa KPDN Kelantan sentiasa mempergiat usaha dengan mengadakan operasi menerusi Pemantauan Rondaan Pencegahan Penyelewengan Subsidi di kawasan sempadan negara dari masa ke semasa.
Tambahnya, kes disiasat mengikut Akta Kawalan Bekalan 1961. – KOSMO! ONLINE


44,934 mangsa masih berada di 173 PPS seluruh Johor
Oleh MOHAMAD FAIZAL HASHIM

10 Mac 2023, 1:58 pm
JOHOR BAHRU – Jumlah mangsa banjir di negeri ini semakin berkurangan kepada 44,934 penduduk daripada 12,699 keluarga setakat pukul 12 tengah hari tadi.
Jumlah itu mencatatkan penurunan berbanding 45,218 penduduk daripada 12,781 keluarga yang direkodkan pada 8 pagi tadi.
Setiausaha Kerajaan Negeri, Tan Sri Dr. Azmi Rohani berkata, kesemua mangsa tersebut ditempatkan di 173 pusat pemindahan sementara (PPS) di enam daerah terjejas.
Katanya, ia melibatkan daerah Segamat, Mersing, Kluang, Batu Pahat, Muar dan Tangkak.
“Batu Pahat merupakan daerah terjejas teruk dilanda banjir ketika ini dengan 38,135 penduduk daripada 10,683 keluarga di 111 PPS.
“Turut terjejas ialah Muar dengan seramai 3,432 penduduk daripada 1,022 keluarga diikuti Tangkak (2,073 mangsa daripada 675 keluarga), Segamat (1,019 mangsa daripada 255 keluarga), Mersing (219 mangsa daripada 53 keluarga) dan Kluang (56 mangsa daripada 11 keluarga),” katanya dalam kenyataan hari ini.

Azmi yang juga Pengerusi Jawatankuasa Pengurusan Bencana Negeri berkata, Johor merekodkan lima kematian di empat daerah sejak banjir melanda minggu lalu.-KOSMO! ONLINE


Pemuda berusia 21 tahun maut langgar lembu
Oleh NURUL IZZATI ZAINI

10 Mac 2023, 2:39 pm
PETALING JAYA – Malang tidak berbau, apabila seorang lelaki menemui ajal setelah terlanggar seekor lembu yang berada di atas jalan, di Jalan Lapangan Terbang, Subang, awal pagi tadi.
Ketua Polis Daerah Petaling Jaya ACP Mohamad Fakhrudin Abdul Hamid berkata, pihaknya menerima laporan kemalangan jalan raya kira-kira pukul 2.14 pagi melibatkan sebuah motosikal jenis Yamaha Y15 dan seekor lembu.
“Siasatan awal mendapati kemalangan berlaku berhampiran susur masuk ke pasukan Gerakan Udara Polis Diraja Malaysia.
“Ketika kejadian, mangsa warga tempatan berusia 21 tahun terlanggar seekor lembu dan mengalami kecederaan di kepala. Pemandu maut di lokasi kejadian,” katanya dalam kenyataan hari ini.
Tambah Mohamad Fakhrudin, kes disiasat di bawah Seksyen 41 (1) Akta Pengangkutan Jalan 1987.
Dalam pada itu, pihaknya menyeru sesiapa yang melihat atau berada di tempat kejadian untuk tampil ke balai polis berhampiran atau berhubung terus dengan Pegawai Penyiasat Trafik, Inspektor Mohd Hafeez Faesal A. Aziz di talian 011-32311232. – KOSMO! ONLINE


Cuaca buruk di tiga negeri petang ini
Oleh MUHAMMAD NAJIEB AHMAD FUAD

10 Mac 2023, 2:27 pm
PETALING JAYA – Jabatan Meteorologi (MetMalaysia) mengeluarkan amaran ribut petir, hujan lebat dan angin kencang dijangka berlaku di tiga negeri sehingga pukul 5 petang nanti.
MetMalaysia dalam kenyataan di laman sesawangnya memberitahu, cuaca buruk itu dijangka berlaku di negeri Pahang, Johor dan Sarawak.
“Di Pahang melibatkan tiga daerah iaitu di Bera, Pekan dan Rompin manakala Johor di satu daerah iaitu Segamat.
“Sarawak pula amaran dikeluarkan di daerah Kuching, Samarahan, Sri Aman, Betong, Sarikei (Sarikei dan Meradong), Sibu (Sibu dan Selangau), Mukah, Bintulu dan Miri (Subis),” kata kenyataan itu di sini hari ini. – KOSMO! ONLINE


Pelajar tingkatan empat maut, motosikal rempuh lembu lintas jalan
Oleh AIMUNI TUAN LAH

10 Mac 2023, 2:57 pm
GUA MUSANG – Seorang pelajar tingkatan empat maut selepas motosikal ditunggangnya merempuh seekor lembu yang tiba-tiba melintas jalan di Kilometer 35, Jalan Gua Musang-Kuala Krai di sini, semalam.
Dalam kejadian kira-kira pukul 9.35 malam itu, mangsa, Mohamad Adam Haikal Mohamad Asri, 16, mengalami kecederaan parah pada kepala sebelum disahkan meninggal dunia ketika menerima rawatan di Klinik Kesihatan Chiku 3 di sini.
Ketua Polis Daerah Gua Musang, Superintendan Sik Choon Foo berkata, siasatan awal mendapati, mangsa yang berasal dari Rancangan Kemajuan Tanah (RKT) Kesedar Chalil di sini menunggang motosikal jenis Yamaha Y15Z dari arah Felda Chiku 3 menuju ke Felda Chiku 2.
Katanya, semasa tiba di lokasi kejadian, mangsa dipercayai tidak sempat mengelak sebelum melanggar seekor lembu yang tiba-tiba melintas dari arah kanan ke kiri jalan.
“Keadaan itu menyebabkan mangsa terjatuh di atas jalan dan mengalami cedera parah pada bahagian kepala. Mangsa kemudian dibantu oleh orang awam ke Klinik Kesihatan Chiku 3, namun disahkan meninggal dunia kira-kira pukul 9.55 malam,” katanya dalam satu kenyataan hari ini.
Choon Foo berkata, mayat mangsa dihantar ke Hospital Gua Musang di sini untuk dibedah siasat sebelum jenazah diserahkan kepada ahli keluarga.

Katanya, siasatan di lokasi kejadian turut mendapati, lembu turut cedera akibat dirempuh motosikal mangsa.- KOSMO! ONLINE


Liga Super: Terengganu FC ceria catat kemenangan sulung
Oleh TENGKU DANISH BAHRI TENGKU YUSOFF

11 Mac 2023, 11:38 pm
KUALA NERUS – Terengganu FC (TFC) akhirnya meraih kemenangan sulung dalam Liga Super apabila menewaskan PDRM FC1-0 ke atas di Stadium Sultan Mizan Zainal Abidin di sini sebentar tadi.
Kemenangan itu dibantu jaringan tunggal bek tengah, Sardor Kulmatov pada hujung babak kedua sekaligus membawa TFC melonjak ke tangga keenam dari kedudukan tercorot dengan empat mata.
Gol tunggal perlawanan itu dijaringkan Kulmatov pada minit 77 perlawanan berpunca sepakan penjuru Hairiey Hakim Mamat itu berjaya menceriakan lebih 9,000 penyokong tuan rumah.
Terdahulu, PDRM kekurangan seorang pemain dalam masa tambahan babak pertama susulan layangan kad merah ke atas penjaga golnya, Ramdhan Ab. Hamid gara-gara kekasaran terhadap Jordan Mintah di luar kotak penalti._KOSMO! ONLINE- KOSMO! ONLINE


Pelajar perempuan ‘backflip’ ketika terima ijazah
Oleh KOSMO!

11 Mac 2023, 8:30 pm
LONDON – Seorang pelajar dari China menjadi perhatian netizen selepas melakukan aksi ‘backflip’ sebelum menerima skrol ijazah semasa majlis graduasinya di Britain, lapor laman berita Wion News semalam.
Video memaparkan aksi pelajar wanita itu tular di platform media sosial selepas orang ramai tertarik dengan keterujaannya.
Menurut akhbar South China Morning Post (SCMP), pelajar bernama Chen Yining berusia 24 tahun yang melakukan aksi tersebut terkejut dengan maklum balas orang ramai di media sosial.
Yining menerima ijazah pascasiswazah dalam bidang latihan dan persembahan tari pada majlis graduasi tersebut. Rakaman itu kemudian dimuat naik oleh akaun Twitter @tongbingxue.
“Pelajar China, Chen Yining di Britain meraikan majlis tamat pengajian dalam gaya kung fu, diingati oleh guru dan rakan graduan dan menjadi tular di media sosial China hari ini,” demikian menurut keterangan hantaran berkenaan.
Sejak dikongsikan di Twitter hampir seminggu lalu, video itu ditonton lebih 500,000 orang dan mendapat lebih 1,600 tanda suka.

“Luahan kebahagiaan sentiasa indah, lebih-lebih lagi apabila generasi baharu melakukannya dengan bergaya!” komen seorang netizen. – Agensi


Negara perlu terus semarak program berbentuk agama – Anwar
Oleh MUHAMMAD NAJIEB AHMAD FUAD

11 Mac 2023, 10:07 pm
KUALA LUMPUR – Perdana Menteri Datuk Seri Anwar Ibrahim meminta agar program berbentuk selawat, munajat, majlis ilmu kerap diadakan selaras dengan konsep yang dibawa Kerajaan Perpaduan iaitu Malaysia Madani.
Anwar berkata, Madani itu sendiri membawa maksud kepada sebuah kerajaan bertamadun dan program berkonsep keagamaan merupakan langkah yang perlu terus dilaksanakan di negara ini.
“Majlis munajat dan berselawat termasuk majlis ilmu bagi saya sepatutnya diterapkan. Jika dihayati konsep Malaysia Madani itu sendiri, ia membawa pengertian negara ini bertamadun yang dijanakan dengan perpaduan.
“Seharusnya kita memanfaatkan kekuatan perpaduan dan persatuan itu untuk mengangkat martabat insaniah, ekonomi, ilmu, pendidikan dan sosial,” katanya ketika berucap pada Program Selawat dan Munajat Perdana Untuk Malaysia di Stadium Bola Sepak Kuala Lumpur, Cheras, di sini malam ini.
Turut hadir, isteri kepada Perdana Menteri, Datuk Seri Dr Wan Azizah Wan Ismail selain Tokoh Ilmuan Islam, Al-Habib Ali Zaenal Abidin Abu Bakar Al-Hamid serta Ulama tersohor Mesir, Sheikh Ahmad bin Ali bin Yahya Al-Husaini Al-Badawi.
Tambahnya, mengingatkan kepada masyarakat beragama Islam untuk mendekati Nabi Muhammad SAW dengan cara berselawat.

Program tersebut, dianjurkan oleh Pertubuhan Dai Kuala Lumpur dengan kerjasama Pejabat Perdana Menteri dan Dewan Bandaraya Kuala Lumpur.
Program bertemakan Mahabbah Rasullulah Asas Kejayaan Malaysia Madani itu dihadiri kira-kira 7,000 orang. – KOSMO! ONLINE


Tidak rasmi: Dr. Muhamad Akmal menang jawatan Ketua Pemuda UMNO
Oleh KOSMO

11 Mac 2023, 10:20 pm
PETALING JAYA – Ahli Dewan Undangan Negeri (ADUN) Merlimau, Dr. Muhamad Akmal Saleh selesa mendahului jawatan Ketua Pergerakan Pemuda UMNO Malaysia menerusi keputusan pemilihan parti setakat ini.
Berdasarkan keputusan pada masa ini, Dr. Muhamad Akmal memperolehi 102 undi Bahagian, meninggalkan tiga pencabarnya, Ahli Parlimen Paya Besar, Datuk Mohd. Shahar Abdullah, Ahli Majlis Kerja Tertinggi UMNO, Datuk Armand Azha Abu Hanifah serta Meor Hassan Mat Ali.
Mohd. Shahar memperoleh 16 undi Bahagian, manakala Armand Azha dengan enam undi Bahagian berdasarkan keputusan setakat ini dikongsikan oleh bekas Ketua Pergerakan Pemuda UMNO, Datuk Asyraf Wajdi Dusuki.
Dalam pada itu, Asyraf Wajdi berkata, undi 102 Bahagian diperolehi Dr. Muhamad Akmal melepasi 96 undi untuk majoriti mudah.
“Alhamdulillah, keputusan tidak rasmi Dr. Muhamad Akmal berjaya memenangi jawatan Ketua Pergerakan Pemuda UMNO untuk sesi 2023-2026.
“Setakat ini undi yang diperolehi 102 Bahagian melepasi 96 undi untuk majoriti mudah daripada keseluruhan 191 Bahagian,” katanya memuat naik keputusan terkini pada Facebook hari ini. – KOSMO! ONLINE


Diberi tempoh 48 jam, Shuhada enggan akur tuntutan Hafidz Roshdi
Oleh KOSMO!

11 Mac 2023, 8:40 pm
PETALING JAYA – Isteri pelakon Hafidz Roshdi, Nurul Shuhada Mat Shukri tidak akan mengulas setiap dakwaan menerusi surat terbuka terhadapnya, termasuk tuntutan memohon maaf dalam tempoh 48 jam.
Shuhada, 29, sebaliknya memberitahu akan menyerahkan segala tindakan selepas ini dibuat melalui saluran undang-undang selepas mendapat nasihat daripada peguam.
Bagaimanapun Shuhada mengakui, kenyataan yang dimuat naik dalam media sosial sebelum ini tanpa mengetahui tentang kedudukan undang-undang.
“Setelah berlaku insiden pada 2 Mac lalu yang kini masih dalam siasatan polis, saya telah mendapatkan nasihat undang-undang dan atas nasihat peguam, saya tidak akan mengupas lanjut tentang kenyataannya satu persatu.
“Segala tindakan selepas ini akan melalui saluran undang-undang termasuklah tuntutan sivil,” katanya menerusi kenyataan balas secara terbuka buat Hafidz menerusi Instagram pada petang Sabtu.
Terdahulu, Hafidz menuntut Shuhada membuat permohonan maaf dalam tempoh 48 jam serta menarik balik kenyataan menuduh adiknya bersubahat selain menggelar keluarganya sebagai toksik.

Jika Shuhada gagal berbuat demikian, Hafidz dia akan mengambil tindakan undang-undang kerana telah melibatkan maruah dan privasi keluarganya terganggu.
Shuhada bagaimanapun berkata, tidak mudah baginya berada dalam situasi tersebut apatah lagi diuji dengan dugaan berat serta mengubah kehidupannya bersama anak-anak.
Atas alasan itulah, dia mengambil keputusan untuk tidak lagi berdiam selain terasa diri dikhianati dan apa yang berlaku di luar pengetahuannya.
Kemuncaknya, apabila dia mendapat tahu keluarga mentuanya mengizinkan Hafidz berkahwin tetapi tanpa pengetahuannya.
“Baru-baru ini, saya telah diuji dengan ujian yang sangat berat. Ujian yang bukan mudah untuk kami wanita hadapi. Ujian yang bakal mengubah kehidupan saya dan anak-anak.
“Saya tidak lagi boleh berdiam. Saya terasa dikhianati, semuanya berlaku tanpa pengetahuan saya.
 Tetapi, dengan pengetahuan keluarga Hafidz iaitu membenarkan dia berkahwin tanpa izin saya,” jelasnya.
Shuhada bagaimanapun bersetuju dengan kenyataan aktor berkenaan bahawa setiap perkahwinan mempunyai kelemahan masing-masing.
Jelasnya, dia sudah berusaha menjadi seorang isteri yang terbaik malah sanggup mengorbankan cita-cita demi memberi sepenuh perhatian kepada rumah tangga.
“Sejak mula berkahwin, saya telah melupakan masa depan saya untuk sambung belajar walaupun peluang telah diberikan.
 Saya memutuskan untuk memberi perhatian menjadi isteri dan ibu sepenuh masa.
“Menjadi isteri Hafidz yang sentiasa menyokongnya dalam karier walaupun perkahwinan kami diuji dengan pelbagai ujian,” ujarnya.
Dalam kenyataan itu, Shuhada turut mendedahkan dia sudah memberi peluang dan cuba berbincang namun semuanya tidak berlaku seperti yang diingini.
Malah kata Shuhada, apa sahaja yang dilakukan Hafidz sudah tidak lagi dapat memadamkan bekas yang telah ditinggalkan kepada dirinya.
“Saya cuba memberi peluang dan cuba berbincang dan saya mendapat tahu tentang sesuatu yang sebagai seorang wanita, saya tidak kuat untuk hadapinya.
“Saya dikasari dan dikhianati sehingga berbekas di hati dan secara fizikalnya. Hanya kerana saya seorang wanita, mudahnya untuk disakiti hati dan fizikal saya.
 Apa sahaja versi Hafidz tidak dapat memadamkan bekas yang telah dia tinggalkan dalam kehidupan saya,” katanya.
Pada 5 Mac lalu, Shuhada memberi bayangan sikap suaminya turut mendapat sokongan daripada ahli keluarga mentuanya termasuk adik ipar yang didakwa bersubahat dalam kejadian menimpanya.
Sebelum itu, aktor berkenaan didakwa menumbuk tiga kali di bahagian kiri wajah Shuhada selepas berlaku pertengkaran di antara mereka di sebuah lokasi berdekatan kawasan rehat dan rawat (R&R) Sungai Buloh, Selangor sekitar pukul 6 pagi pada 2 Mac lalu.
Ekoran kejadian itu, Hafidz bakal didakwa di Mahkamah Kuala Kubu Baharu mengikut Seksyen 323 Kanun Keseksaan pada Isnin ini.
Untuk rekod, Hafidz dan Shuhada mendirikan rumah tangga pada 30 April 2016 dan mereka dikurniakan dua cahaya mata iaitu Humairah, 6, dan Umar, 2 tahun.
Hafidz melafazkan cerai terhadap Shuhada melalui panggilan telefon di hadapan keluarga masing-masing pada 22 Februari lalu sebelum wanita itu memfailkan proses pengesahan lafaz cerai di Mahkamah Rendah Syariah Shah Alam pada 28 Februari 2023.
Kes pengesahan lafaz cerai itu akan disebut pada 21 Mac ini. – KOSMO ONLINE


Liga Super: Aksi Negeri Sembilan, KL City terpaksa ditangguh
Oleh MOHD. FITRIE MUHAMAD

11 Mac 2023, 11:05 pm
AKSI Liga Super antara Negeri Sembilan dan Kuala Lumpur City di Stadium Tuanku Abdul Rahman, Paroi, hari ini terpaksa ditangguhkan ke satu tarikh baharu ekoran cuaca buruk.
Bagaimanapun aksi berkenaan sudah pun dilangsungkan kira-kira setengah jam sebelum pegawai perlawanan ambil keputusan untuk menghentikan aksi buat seketika kerana hujan lebat.
PERLAWANAN antara Negeri Sembilan FC dan Kuala Lumpur City FC terpaksa ditunda ke satu tarikh baharu akibat hujan lebat – MOHD SHAHJEHAN MAAMIN.
Namun hasrat untuk perlawanan ini disambung semula tidak kesampaian selepas keadaan cuaca hujan berterusan hingga menyaksikan permukaan padang ditakungi air.
“Perlawanan LS4 Liga Super 2023, Negeri Sembilan FC lawan Kuala Lumpur City FC terpaksa ditangguhkan akibat cuaca buruk dan keadaan padang yang ditakungi air.
“Tarikh baharu akan dimaklumkan dalam masa yang terdekat,” menurut pengumuman Liga Bola Sepak Malaysia (MFL).
Mengikut jadual asal, perlawanan ini sepatutnya dilangsungkan di Stadium Bola Sepak Kuala Lumpur namun pindaan terpaksa dibuat selepas mengambil kira permohonan pasukan tuan rumah (KL City) dan mendapat persetujuan bersama kedua-dua pasukan. – KOSMO! ONLINE


Polis siasat ucapan kritik kerajaan
Oleh AZMI NORDIN

11 Mac 2023, 11:43 pm
KUALA LUMPUR – Polis siasat ucapan terhadap pihak kerajaan seorang lelaki yang cenderung mendatangkan kegusaran awam berhampiran kawasan letak kereta luar mahkamah Jalan Duta, di sini, semalam.
Ketua Polis Daerah Sentul, Asisten Komisioner Beh Eng Lai berkata, sekitar pukul 5.30 petang tadi, pihaknya terkesan sebuah video di aplikasi TikTok berkenaan ucapan tersebut.
Katanya, video itu memaparkan seorang lelaki tempatan yang berdiri di atas sebuah trak pikap dengan lantang menggunakan pembesar suara menyuarakan beberapa perkara yang mempertikaikan pemerintahan kerajaan semasa.
“Siasatan mendapati kejadian tersebut berlaku semasa proses pertuduhan terhadap Tan Sri Muhyiddin Yassin yang sedang berlangsung, semalam.
“Susulan dakwaan tersebut, kami telah membuat semakan terhadap video itu yang mana suspek dengan lantang menyuarakan berkaitan tindakan untuk menolak perkara- perkara korup,” katanya dalam kenyataan hari ini
Selain itu, suspek juga mempertikaikan tentang bajet yang tidak dikendalikan sebaiknya oleh Ahli Parlimen serta tindakan pemerintahan kerajaan semasa yang memandang remeh kebajikan bumiputera dan aspek Islam.

Menurut Eng Lai, siasatan awal mendapati ucapan individu tersebut mempunyai kecenderungan untuk memberi persepsi yang mungkin mendatangkan kegusaran kepada awam.
“Pihak polis memandang serius terhadap dakwaan itu dan siasatan dijalankan di bawah Seksyen 500 Kanun Keseksaan, Seksyen 233 Akta Komunikasi Dan Multimedia 1998 serta Seksyen 9(5) Akta Perhimpunan Aman 2012.
Terdahulu, Ketua Penerangan Armada Nasional, Ashraf Mustaqim, dilihat memberikan ucapan di atas sebuah trak pikap di luar mahkamah Jalan Duta, di sini, semasa proses pertuduhan terhadap Tan Sri Muhyiddin dibacakan, semalam.-KOSMO! ONLINE.


Liverpool hilang sengat, tewas kepada Bournemouth
Oleh MEJA SUKAN KOSMO!

11 Mac 2023, 10:30 pm
BOURNEMOUTH – Tidak sampai seminggu selepas membelasah Manchester United 7-0, Liverpool kembali ke prestasi lama apabila tewas mengejut 0-1 kepada pasukan bergelut, Bournemouth pada aksi Liga Perdana Inggeris (EPL) di Stadium Vitality sebentar tadi.
Keputusan itu sekali gus meletakkan The Reds kembali berada dalam keadaan tidak menentu walaupun sudah mencatat dua kemenangan berturut-turut sebelum ini termasuk menang besar ke atas United.
Pada perlawanan tersebut, Liverpool dilihat sebagai pasukan lebih baik apabila menguasai sebahagian besar perlawanan selain melakukan lebih banyak percubaan ke arah pintu gol lawan.
Pemain tengah The Cherries, Philip Billing menjadi wira pasukan itu apabila meledak gol kemenangan Bournemouth pada minit ke-28 selepas menerima hantaran pemain sayap, Dango Ouattara.
Trio Liverpool, Mohamed Salah, Darwin Nunez dan Cody Gakpo yang ‘mengganas’ ketika membelasah United minggu lalu gagal memberikan impak pada perlawanan tersebut apabila dikawal ketat barisan pertahanan tuan rumah.
Salah berpeluang untuk menyamakan kedudukan pada minit ke-69, namun sepakan penalti yang disempurnakan pemain antarabangsa Mesir itu gagal menemui sasaran.

Bournemouth kini boleh menarik nafas lega apabila kemenangan itu membolehkan mereka keluar dari zon penyingkiran, namun hanya dibezakan dua mata dengan pasukan tangga ke-18, Leeds United yang akan beraksi sebentar lagi. – KOSMO! ONLINE


Lelaki ditemui lemas ketika mandi di Pantai Rekang
Oleh ROHANA MOHD. NAWI

11 Mac 2023, 10:57 pm
BACHOK – Seorang lelaki ditemui lemas manakala rakannya selamat semasa mereka dipercayai sedang mandi-manda di Pantai Rekang, Melawi di sini petang tadi.
Kedua-dua mangsa berjaya diselamatkan oleh orang awam yang menyedari kejadian itu, namun mangsa yang berusia 34 tahun disahkan meninggal dunia.
Rakan mangsa yang berusia 37 tahun dihantar ke Hospital Raja Perempuan Zainab II, Kota Bharu untuk rawatan lanjut.
Sementara itu, Ketua Balai Bomba dan Penyelamat Bachok, Riduan Mohamad Ghazali ketika dihubungi mengesahkan pihaknya menerima laporan berhubung kejadian itu selepas menerima panggilan kecemasan kira-kira pukul 5.48 petang.
Katanya, sepasukan anggota bergegas ke lokasi kejadian sebelum mendapati dua lelaki hilang di Pantai Rekang dipercayai lemas.- KOSMO! ONLINE


Berlin benarkan wanita mandi kolam renang tanpa berbaju
Oleh KOSMO!

11 Mac 2023, 9:00 pm
BERLIN – Pihak berkuasa Berlin, Jerman membenarkan golongan wanita di kota raya itu mengunjungi kolam renang dalam keadaan separuh bogel, lapor portal berita MailOnline.
Kebenaran itu dikuatkuasakan susulan aduan yang dibuat oleh seorang wanita selepas dia tidak dibenarkan mandi di kolam renang dalam keadaan separuh bogel.
Senat Berlin untuk keadilan, kepelbagaian dan antidiskriminasi berkata, wanita itu membuat tuntutan ke pejabat ombudsman senat bagi mendapatkan layanan sama rata seperti lelaki yang boleh berenang tanpa baju.
Sebagai reaksi kepada aduan dan penglibatan ombudsman dalam kes itu, Berliner Baederbetriebe, yang mengendalikan kolam awam di bandar raya tersebut memutuskan untuk menukar peraturan.
Ketua Ombudsman, Doris Liebscher berkata: “Pejabat ombudsman sangat mengalu-alukan keputusan Baederbetriebe kerana ia menetapkan hak yang sama rata untuk semua warga Berlin sama ada lelaki atau wanita kerana ia juga mewujudkan kepastian undang-undang untuk kakitangan di Baederbetriebe.
Sebelum ini, wanita yang mempamerkan payudara mereka di kolam renang di Berlin diminta segera berpakaian atau meninggalkan kolam dan ada masanya mereka dilarang untuk kembali ke situ. – Agensi


Bapa paksa anak ‘hadap’ permainan video 17 jam demi beri pengajaran
Oleh KOSMO!

11 Mac 2023, 8:00 pm
BEIJING – Seorang bapa di wilayah Shenzhen, China memaksa anak lelakinya bermain permainan video sehingga tidak berdaya selepas kanak-kanak itu ditangkap bermain telefon bimbit pada pukul 1 pagi (waktu tempatan), lapor laman berita Oddity Central semalam.
Bapa tersebut memberitahu akhbar Metropolis Times bahawa dia berasa berang setelah mendapati anaknya bermain telefon bimbit sehingga lewat malam sedangkan kanak-kanak itu perlu bersekolah pada keesokan hari.
Dia ingin memberi pengajaran kepada anaknya supaya tidak melupakan kesalahannya.
Oleh yang demikian, lelaki itu ‘membenarkan’ anaknya bermain dan tidak tidur, selain menyuruh kanak-kanak agar tidak pergi ke sekolah selama sehari supaya boleh terus bermain.
Budak lelaki itu pada awalnya didakwa menikmati peluang yang diberikan dan terus bermain di bawah pengawasan bapanya sehingga pukul 7 pagi (waktu tempatan).
Namun, ketika dia mula mengantuk dan cuba meletakkan telefon, bapanya berulang kali mengejutkannya kembali. Lelaki itu sanggup mengambil cuti bekerja selama sehari untuk memastikan anaknya terus bermain.

Pada pukul 6.30 petang (waktu tempatan), iaitu selepas budak tersebut bermain telefon selama 17 jam, dia merayu kepada bapanya untuk membenarkan dia tidur.
Dia kemudian bersetuju untuk menandatangani perjanjian bertulis dengan berjanji tidak lagi akan melakukan perbuatan sedemikian. – Agensi


Fenomena aneh hujan cacing di China
Oleh KOSMO!

11 Mac 2023, 7:30 pm
BEIJING – Penduduk di wilayah Liaoning, China digesa mencari tempat perlindungan selepas kawasan itu dilanda fenomena ‘hujan cacing’, lapor akhbar New York Post semalam.
Rakaman kejadian yang tular di media sosial memaparkan situasi selepas hujan cacing itu berlaku dengan haiwan itu berselerak di atas jalan dan turut memenuhi bumbung kereta.
Beberapa penduduk kelihatan melindungi diri mereka menggunakan payung ketika berjalan di kawasan tersebut.
Punca bencana itu belum diketahui, namun jurnal saintifik Mother Nature Network mencadangkan bahawa haiwan itu telah dihanyutkan oleh kejadian angin kencang.
Kertas penyelidikan itu juga mendakwa kejadian tersebut boleh berlaku selepas ribut apabila serangga terperangkap dalam pusaran angin.
Teori lain mencadangkan bahawa cacing-cacing itu sebenarnya pokok tulip dengan bunganya menyerupai haiwan tersebut.

Kejadian itu mendapat perhatian orang ramai di ruangan komen.
“Ini bukan cacing atau haiwan tetapi tangkai bunga yang gugur dari pokok,” komen seorang netizen.
“Fenomena yang pelik,” komen netizen lain. – Agensi


30 peratus kad MyKid tidak dituntut ibu bapa
Oleh AZMI NORDIN

11 Mac 2023, 8:05 pm
KUALA LUMPUR – Kementerian Dalam Negeri (KDN) memaklumkan 30 peratus kad MyKid masih tidak dituntut oleh penjaga atau ibu bapa selepas memohonnya di Jabatan Pendaftaran Negara (JPN).
Tanpa menyebutkan jumlah keseluruhan kad yang belum diambil, Menterinya, Datuk Seri Saifuddin Nasution Ismail berkata, pihaknya juga tidak menafikan berlaku kelewatan perolehan kad MyKid buat masa ini.
“Di sebalik keluhan ibu bapa berhubung soal kad MyKid lambat diperoleh, masih banyak juga jumlah penjaga dan ibu bapa yang belum menuntut kad tersebut.
“Saya mewarisi sistem lama, satu proses tender terbuka telah dibuat dan dimenangi sebuah syarikat, tetapi kemudiannya masalah ketidakcukupan bahan membuat kad tersebut berlaku,” katanya.
Saifuddin berkata demikian ketika ditemui pemberita selepas mempengerusikan Majlis Mesyuarat Agung Tahunan Yayasan Pencegahan Jenayah Malaysia (MCPF) kali ke-29 dan 30, di Maktab PDRM, di sini, hari ini.
Menurut Saifuddin, masalah ketidakcukupan bahan membuat Mykid secara tidak langsung mendorong proses memperoleh kad itu juga menjadi lambat.

Dalam pada itu, Saifuddin turut menyatakan hampir 30 peratus ibu bapa tidak mengambil adalah angka yang besar dan akan merugikan kerajaan.
“Saya ada keluarkan arahan khusus kepada syarikat (pembekal) agar masalah lambat dapat kad MyKid ditangani segera, turut diminta syarikat untuk mengikut prasyarat yang telah ditentukan soal pengeluaran kad itu.
“Justeru, saya menasihati ibu apa yang belum menuntut MyKid untuk mengambilnya segera, ini kerana selepas beberapa tempoh kad tidak diambil akan dilupuskan,” katanya. -KOSMO! ONLINE.


Lelaki mati dibunuh di ladang kelapa sawit
Oleh CHERINE JON

11 Mac 2023, 8:23 pm
LUNDU – Seorang lelaki mati dipercayai dibunuh di kawasan sebuah ladang kelapa sawit di sini, malam tadi.
Ketua Polis Daerah Lundu, Deputi Superintendan Damataries Lautin berkata mangsa yang juga pekerja di ladang berkenaan dikenali sebagai Alexander Bida, 25, dari Kampung Senibong Sejirin, Lundu disahkan meninggal dunia di tempat kejadian dengan kesan kelar di muka.
Menurut salah seorang saksi yang juga pengawal keselamatan di ladang berkenaan, kira-kira pukul 9.20 malam, mangsa memberitahu mahu berjumpa dengan adiknya di hadapan pagar pondok pengawal.
Beliau berkata setelah lebih kurang 10 minit menunggu di pondok pengawal, datang sebuah kereta dan berhenti di tepi jalan pada jarak lebih kurang 100 meter dari pondok pengawal.
“Mangsa yang masih bujang itu bergerak dari pondok pengawal menuju ke arah kereta terbabit. Kira-kira lima minit kemudian, saksi melibat mangsa berlari ke arah pondok pengawal sambil dikejar suspek.
“Sampai di hadapan pagar pondok pengawal, mangsa rebah di atas jalan. Melihat keadaan mangsa rebah, suspek terus melarikan diri menggunakan sebuah Perodua Bezza berwarna perak,” katanya dalam kenyataan, hari ini.

Damataries berkata, mayat mangsa kemudiannya dibawa ke Hospital Daerah Lundu untuk bedah siasat dan kes disiasat mengikut Seksyen 302 Kanun Keseksaan.-KOSMO! ONLINE


Saya restu isteri jadi pencelah, saksi – Yusof Haslam
Oleh HANISAH SELAMAT

11 Mac 2023, 7:25 pm
PETALING JAYA – Berpihak kepada yang benar, Datuk Yusof Haslam menyokong keinginan isterinya, Datin Patimah Ismail untuk jadi pencelah dan saksi dalam kes injuksi terhadap isteri kedua anaknya, Ira Kazar yang didakwa melanggar perintah mahkamah.
Kata penerbit filem itu, sebagai individu paling dekat dengan menantu pertamanya, Puteri Sarah selain melihat sendiri situasi rumah tangga insan disayangi mereka, Yusof yakin isterinya punya alasan kukuh untuk berbuat demikian.
“Isteri saya telah beritahu dan meminta keizinan untuk beri keterangan selaku pencelah bagi kes tuntutan yang dikemukakan Sarah kepada pihak ketiga.
“Saya akur dengan kehendaknya kerana dia lebih tahu apa yang berlaku dalam rumah tangga Sarah dan Syamsul, tambahan pula dia yang berada di rumah sepanjang tempoh itu.
“Kami bukan mahu menyebelahi sesiapa tetapi andai anak kami terkhilaf, tentu kami berpihak kepada yang benar. Salah tetap salah, sekali pun darah daging sendiri,” katanya kepada Kosmo! Online.
Terdahulu, Puteri Sarah mendedahkan ibu Syamsul sedia menjadi pencelah dan saksi bagi pihaknya ketika ditemui di Mahkamah Rendah Syariah Kuala Lumpur pada 7 Mac lalu.

Perkara itu susulan Syamsul memfailkan permohonan di mahkamah untuk mencelah dalam petisyen perintah injunksi antara aktres itu yang juga isteri pertamanya dan isteri keduanya, Faghira Fatini atau Ira Kazar, 27.
Permohonan difailkan melalui peguam Azahir Nasir daripada Tetuan Azahir Surianie & Azizan Ariff yang mewakili pengarah filem Mat Kilau: Kebangkitan Pahlawan itu pada 21 Februari lalu.
Sementara itu, berhubung dakwaan Syamsul memukul isterinya, sutradara prolifik itu cuma mahu menyerahkan semuanya kepada pihak yang berkenaan.
Enggan mengulas Kes yang sudah memasuki peringkat mahkamah, Yusof hanya berharap tiada kaum Adam tergamak ‘meletak’ tangan kepada mana-mana wanita.
“Saya tak boleh ulas lanjut. Dua-dua saya sayang, itu anak, ini menantu. Cuma doa yang mampu saya bersama isteri tadahkan semoga semua ini berakhir dengan baik.
“Percayalah tiada ibu bapa yang mahu melihat rumah tangga anak-anaknya berantakan. Tidak mungkin ada,” katanya lagi.
Beberapa hari lalu ibu Syamsul  mencuri perhatian ramai apabila memuat naik hantaran di InstaStory memaparkan gambar anaknya di muka depan sebuah akhbar dengan titipan ayat  menyentuh hati.
Dalam hantaran itu, Patimah meminta anaknya pulang ke pangkal jalan dengan lagu Rapuh nyanyian asal penyanyi Indonesia, Opick sebagai latar.
“Hidupmu hampir hancur! Pulanglah ke pangkal jalan. Sudah jauh tersesat. Pintu kami sentiasa terbuka untukmu. Allah juga Maha Pengampun,” tulisnya. – KOSMO! ONLINE


Gunung Merapi meletus, penduduk diminta berwaspada
Oleh KOSMO

11 Mac 2023, 7:11 pm
JAKARTA – Gunung Merapi di Indonesia yang merupakan salah satu gunung berapi paling aktif di dunia meletus hari ini dengan memuntahkan asap dan abu tebal sehingga menyelubungi beberapa kampung di lokasi berhampiran kawah.
Tiada laporan segera mengenai mangsa dan kematian, kata agensi mitigasi bencana Indonesia.
Imej yang disiarkan di saluran berita Kompas TV memaparkan keadaan rumah dan jalan yang dilitupi abu di sebuah kampung berhampiran gunung berapi yang terletak di Pulau Jawa, berhampiran Jogjakarta.
Balai Cerap Gunung Berapi Merapi menganggarkan awan abu itu mencapai ketinggian 3,000 meter di atas puncak.
Pihak berkuasa kemudian mewujudkan zon larangan pada jarak sejauh 7 kilometer (km) dari kawah gunung berapi selepas letusan itu berlaku pada pukul 12.12 tengah hari (waktu tempatan) tadi.
“Bagi mengelakkan potensi bahaya daripada letusan Gunung Merapi, orang ramai dinasihatkan untuk menghentikan sebarang aktiviti di kawasan berpotensi berbahaya,” kata jurucakap agensi itu, Abdul Muhari dalam satu kenyataan.

Tambahnya, penduduk berhampiran juga diingatkan agar berwaspada terhadap ‘gangguan’ daripada abu dan potensi bahaya daripada aliran lumpur gunung berapi, terutamanya jika air hujan turun berhampiran lokasi tersebut.
Sekurang-kurangnya lapan kampung berhampiran gunung berapi itu telah terjejas akibat abu gunung berapi, demikian menurut seorang pegawai di salah sebuah pos pemerhatian Merapi dalam satu kenyataan.
Letusan besar terakhir gunung berapi itu berlaku pada 2010 dan telah membunuh lebih 300 orang serta memaksa pemindahan kira-kira 280,000 penduduk.  – AFP


Sejagat Relief anjur majlis berbuka puasa kumpul dana bantu Turkiye, Syria
Oleh KOSMO

11 Mac 2023, 8:29 pm
PETALING JAYA – Orang ramai dijemput memeriahkan majlis berbuka puasa amal anjur
Sejagat Relief bersama gabungan Aid4Turkiye&Syria pada 25 Mac depan di Hotel Grand Barakah, Ampang.
Menerusi satu kenyataan, Sejagat Relief berkata, majlis amal tersebut diadakan bertujuan untuk mengumpul dana untuk mangsa gempa bumi Turkiye dan Syria.
Ini kerana katanya, sumbangan dan bantuan kewangan yang besar diperlukan untuk memulihkan kerosakkan yang berlaku di negara berkenaan.
“Oleh itu, Sejagat Relief bersama gabungan Aid4Turkiye& Syria mengambil inisiatif untuk menganjurkan majlis berbuka puasa bagi mengumpulkan dana untuk membantu mereka disana.
“Insya-Allah, majlis ini ini akan turut diserikan dengan kehadiran Presiden Pas, Tan Sri Abdul Hadi Awang bersama empat Menteri Besar dari Kelantan, Terengganu, Kedah dan Perlis,” kata kenyataan itu.
Justeru, Sejagat Relief berbesar hati menjemput para dermawan, syarikat korporat, pihak NGO dan individu persendirian untuk bersama-sama dalam majlis berbuka puasa bagi pengumpulan dana membantu Turkiye dan Syria.

“Untuk maklumat semua, sejak awal gempa bumi melanda, Sejagat Relief telah menghantar pelbagai sumbangan bagi membantu mangsa yang terlibat.
“Sehingga kini, Sejagat Relief bersama 39 badan bukan kerajaan (NGO) tempatan bergabung bersama dalam mengumpulkan dana untuk membantu lebih ramai lagi mangsa,” katanya.
Bagi maklumat lanjut mengenai majlis berbuka puasa amal, boleh berhubung dengan Puan Norhafiza Fadzil di talian 018 – 385 4483.-KOSMO! ONLINE


Pasar mini minta bayaran jika pelancong tanya soalan
Oleh KOSMO!

11 Mac 2023, 7:00 pm
HONG KONG – Sebuah pasar mini di Hong Kong menampal notis pemberitahuan yang memaklumkan bahawa pelancong perlu membayar sekiranya ingin bertanya soalan, lapor portal berita Wolipop.
Pasar mini SuperOne sebelum ini merupakan kaunter tiket bas rentas sempadan antara Hong Kong dan Macau yang dikelola oleh Syarikat Eternal East Bus.
Bagaimanapun, sejak bandar raya itu membuka sempadan dan menerima kedatangan pelancong, pekerja kedai itu didakwa menjadi lebih letih kerana perlu menjawab pelbagai pertanyaan daripada pelancong.
“Terdapat kira-kira 20-30 orang bertanyakan arah, kebanyakan mereka bertanya lokasi terminal bas rentas sempadan,” kata Yuki yang merupakan pengurus kedai tersebut.
Kekecewaan pengendali kedai itu akhirnya memuncak apabila pelancong bersikap kasar dan tidak berterima kasih kepada pekerja. Disebabkan itu, mereka meletakkan papan tanda bertulis: ‘Bayaran HK$10 (RM5) untuk setiap soalan mengenai arah’.
Notis itu juga memberitahu bahawa pekerja kedai tidak diwajibkan bersikap baik kepada pelancong.

Gambar papan tanda itu tular pada Jumaat lalu tetapi dua hari kemudian, notis itu telah ditarik balik setelah pengurus kedai itu mendapat aduan daripada orang ramai.
“Kami cuma mahu orang ramai berhenti bertanya soalan kerana kadangkala ia menjejaskan tugas harian kami,” kata Yuki.
Walaupun sudah beberapa hari notis ditampal, Yuki mengaku dia tidak pernah mengutip walau sesen pun wang daripada mereka yang bertanya. – Agensi


Liga Super: JDT tunjuk belang benam Kelantan FC 5-1
Oleh MOHAMAD FAIZAL HASHIM

11 Mac 2023, 8:00 pm
ISKANDAR PUTERI – Juara bertahan, Johor Darul Ta’zim (JDT) membuktikan mereka terlalu kuat buat The Red Warriors apabila mudah menjinakkan kelab Pantai Timur itu 5-1 pada aksi Liga Super, petang hari ini.
Beraksi di Stadium Sultan Ibrahim di hadapan 24,404 penonton, skuad kendalian Esteban Solari itu tidak menunggu lama untuk membuka jaringan apabila dihadiahkan sepakan penalti pada minit kedua setelah Arif Aiman Hanapi dijatuhkan kotak penalti.
Sepakan penalti yang diambil Fernando Forestieri berjaya dibaca penjaga gol, Nik Mohd. Amin Ahmad yang menepis sepakan itu namun Diogo Luis Santo pantas menyambar bola muntah lalu menendangnya ke dalam kotak penalti.
JDT berjaya menambah jaringan berpunca hantaran silang Corbin Ong kepada Diogo yang mendada bola itu kepada Endrick Dos Santos bagi melepaskan rembatan deras menewaskan Nik Mohd. Amin pada minit ke-26.
Pada minit ke-35, JDT mengulangi skrip sama gol kedua apabila menjana serangan dimulakan Corbin kepada Diogo, cuma kali ini disudahkan oleh Forestieri meletakkan JDT selesa di hadapan.
Gol yang diburu Harimau Selatan muncul jua pada minit ke-55 menerusi rembatan deras Juan Muniz dari jarak 30 meter yang membuatkan penjaga gol hanya terpukau tidak berganjak.

Serangan balas pasukan Kelantan dari sayap kanan membuah hasil setelah Ismaheel Akinade berjaya melepasi kawalan Feroz Baharudin melakukan larian ke dalam kotak penalti sebelum dijatuhkan penjaga gol, Ahmad Syihan Hazmi Mohamed.
JDT sekali lagi dihadiahkan sepakan penalti setelah Nazmi Faiz Mansor diterjah dalam kotak penalti pada minit ke-80, Arif Aiman pantas mengambil bola dan menyudahkan sepakan penalti menewaskan penjaga gol Kelantan itu.-KOSMO! ONLINE


MHL: THT bangkit tewaskan TNB untuk pertahan kejuaraan
Oleh TENGKU DANISH BAHRI TENGKU YUSOFF

11 Mac 2023, 7:22 pm
KUALA TERENGGANU – Pasukan Hoki Terengganu (THT) membuktikan keunggulan apabila berjaya bangkit daripada ketinggalan untuk mengatasi TNB 3-2 sekaligus mengekalkan kejuaraan Liga Hoki Malaysia (MHL) musim ini.
Kemenangan dramatik itu menyaksikan THT mengutip 40 mata daripada 14 perlawanan bagi mengatasi pencabar terdekat, TNB di tangga kedua yang mengumpul 34 mata.
Beraksi di hadapan penyokong sendiri, THT bermula garang dengan pukulan sudut penalti Jang Jonghyun pada minit kelima dan percubaan Syarman Mat Tee yang dinafikan penjaga gol TNB.
Disebalik penguasaan itu, THT dikejutkan gol pembukaan penyerang berbisa TNB, Azrai Aizad Abu Kamal yang menyambar umpanan Mughni Mohamad Kamal pada minit ke-30.
Aksi makin rancak lima minit bersambung babak kedua apabila gerakan Marhan Mohd. Jalil dari sebelah kiri disudahkan dengan baik oleh Abdul Khaliq Hamirin untuk gol penyamaan THT.
Begitupun, kedudukan itu tidak bertahan lama apabila Aminudin Mohd. Zain (m-42) melakukan pukulan sudut penalti sempurna dan meletakkan TNB 2-1 di depan.

Kebangkitan THT diteruskan pada suku keempat apabila pukulan sudut penalti Jonghyun menerjah jaring pada minit ke-47 untuk kembali mengimbangi permainan.
Pakar flik Korea Selatan itu muncul wira selepas menjaringkan gol ketiga juga melalui pukulan sudut penalti pada minit ke-60 dan melengkapkan kemenangan 3-2 buat THT. – KOSMO! ONLINE


[VIDEO] Tiga bergaduh lori berlanggar
Oleh MOHAMAD NAUFAL MOHAMAD IDRIS

11 Mac 2023, 6:49 pm
KLANG – Tiga individu termasuk pemandu lori bergaduh dipercayai selepas terlibat dalam kemalangan di Lebuh Raya Pulau Indah, hari ini.
Insiden tersebut tular di Facebook menerusi dua buah video berdurasi 12 dan 36 saat memaparkan kemalangan dan pergaduhan tersebut.
Difahamkan susulan kemalangan tersebut turut menyebabkan kesesakan lalu lintas kerana dua buah lori berkenaan menutup sepenuhnya dua lorong lebuh raya berkenaan.
Seorang pengguna Facebook,Muhammad Nabil Illias mendakwa kemalangan berkenaan berlaku disebabkan beberapa pemandu memandu laju bagi mengejar trip.
“Lebih banyak trip, lebih banyak insentif gaji yang mereka akan terima,” ujarnya.
Seorang lagi pengguna dikenali Shah Sasuke pula laluan tersebut sering digunakan pemandu lori untuk menunjukkan siapa lebih hebat dalam pemanduan.

“Kawasan Port Klang ini, semua hendak tunjuk siapa yang hebat bawa lori. Macam sakai,” tegasnya.
Dalam pada itu, seorang lagi pengguna aplikasi media, Zul Mohd. meminta pihak polis membuat pemeriksaan urin terhadap individu yang terlibat dalam pergaduhan berkenaan.
“Mungkin ada di antara mereka yang mengambil dadah dan ini salah satu sebab berlakunya kemalangan itu,” jelasnya. -KOSMO!ONLINE


Kenaikan gaji penjawat awam keutamaan kerajaan jika hasil bertambah
Oleh LUQMAN RIDHWAN MOHAMED NOR

11 Mac 2023, 5:46 pm
IPOH – Perdana Menteri, Datuk Seri Anwar Ibrahim menegaskan kenaikan gaji penjawat awam merupakan antara perkara diutamakan kerajaan sekiranya hasil negara bertambah tahun hadapan.
Beliau berkata, ini kerana dengan skim gaji diterima penjawat awam ketika ini, sudah tiba masanya untuk ia dinaikkan.
“Boleh ditambahlah (gaji) patutnya termasuk bomba tetapi biar negara ini aman, biar kita dapat memacu pertumbuhan ekonomi dengan baik,” katanya ketika menyampaikan ucapan pada Majlis Perasmian Balai Bomba dan Penyelamat Tambun di sini hari ini.
Sehubungan itu, beliau berkata, kerajaan sedang berusaha untuk mengurangkan defisit dihadapi negara apabila hutang ditanggung ketika ini mencecah RM1.5 trilion.
Menurut Anwar, usaha kerajaan untuk mengurangkan hutang negara turut membuahkan hasil menerusi beberapa pencapaian yang dilakar baru-baru ini.
Antaranya, menurut beliau ialah apabila kerajaan menerima kembali RM8 bilion wang berkaitan 1Malaysia Development Berhad (1MDB) selain pelaburan bernilai RM25.5 bilion daripada Amazon Web Services (AWS). – KOSMO! ONLINE


Lelaki bunuh kucing dipaksa makan najis
Oleh KOSMO!

11 Mac 2023, 5:43 pm
BEIJING – Seorang lelaki di China yang didapati menyeksa dan membunuh kucing telah dipaksa memakan najis oleh sekumpulan pencinta haiwan, lapor akhbar Daily Star semalam.
Lelaki yang hanya dikenali sebagai Lee itu merupakan seorang pekerja pejabat dari wilayah Suzhou.
Menurut laporan tempatan, Lee didakwa mendera dan membunuh kucing sebelum berkongsi rakaman pembunuhan itu di laman media sosial sambil menyamar sebagai penyelamat haiwan terbiar.
Kejadian itu dibongkar oleh seorang pengguna media sosial yang menggesa penduduk di seluruh China untuk menjejaki pembunuh tersebut. Enam individu kemudian berjaya menjejaki Lee di sebuah pusat beli-belah pada 25 Februari lalu.
Setelah menyerang hendap Lee, mereka menahan lelaki itu sementara yang lain menamparnya dan bertanya beberapa soalan.
Dalam sebuah rakaman yang memaparkan pertengkaran itu, Lee didapati mengaku membunuh lima ekor kucing pada satu malam. Dia kelihatan cedera dengan mukanya yang lebam dan berdarah.

Kumpulan itu kemudian melumuri wajah Lee dengan najis sebelum dia dipaksa berlutut dan memakan najis tersebut.
Polis Suzhou telah melancarkan siasatan ke atas insiden tersebut dan memandang serius perkara itu, manakala Lee dan mereka yang terlibat dalam serangan itu akan disiasat. – Agensi


Aligator tembus pagar besi padang golf hingga bengkok
Oleh KOSMO!

11 Mac 2023, 6:30 pm
WASHINGTON – Sebuah klip video tular di media sosial Amerika Syarikat (AS) memaparkan situasi seekor aligator gergasi membengkokkan pagar besi di sebuah padang golf dengan pantas dan mudah, lapor akhbar New York Post semalam.
Video itu kini ditonton lebih satu juta pengguna Facebook.
“Lihat haiwan besar ini membengkokkan palang aluminium dan menyelinap terus melaluinya,” tulis akaun Matt Devitt WINK Weather sambil memberitahu kejadian itu berlaku di padang golf persendirian di Placida, negeri Florida.
“Kami cuba menggali lubang supaya ia boleh melaluinya tetapi ia memutuskan untuk melalui pagar,” kata seorang pekerja, Zach kepada Jam Press selepas rakannya merakamkan kejadian itu.
Menurut Zach, dia bersama rakan sekerja telah memasang pagar baharu itu untuk menghalang penceroboh daripada keluar dan menjaga keselamatan orang ramai.
Walaupun kekuatan sebenar aligator belum diketahui, haiwan itu mempunyai daya gigitan lebih 907 kilogram bagi setiap inci persegi iaitu kelima terkuat dalam kesemua haiwan.

Video itu mendapat perhatian netizen di ruangan komen.
“Seakan adegan filem Jurassic Park,” komen seorang netizen.
“Ia mempunyai kerjaya sebagai penguji produk pagar,” kata seorang penonton yang terkejut. – Agensi


Muhammad Akmal dahului pertandingan jawatan Ketua Pemuda UMNO
Oleh MUHAMMAD NAJIEB AHMAD FUAD

11 Mac 2023, 6:43 pm
PETALING JAYA – Ahli Dewan Undangan Negeri (ADUN) Merlimau, Muhamad Akmal Saleh, mendahului tiga pencabar dalam saingan merebut jawatan Ketua Pemuda UMNO pada pemilihan parti yang berlangsung hari ini.
Berdasarkan keputusan rasmi, Muhamad Akmal mendahului dengan meraih undi dari tujuh bahagian UMNO berdasarkan keputusan sehingga kini.
Ia diikuti Ahli Parlimen Paya Besar Datuk Mohd. Shahar Abdullah dengan empat undi dari bahagian manakala Ahli Majlis Kerja Tertinggi UMNO Datuk Armand Azha Abu Hanifah dan Meor Hassan Mat Ali masing-masing masih belum meraih sebarang undi.
Hari ini, perwakilan tiga sayap UMNO di 189 bahagian akan memilih pemimpin masing-masing dengan empat calon bertanding merebut jawatan Ketua Pemuda UMNO selepas penyandang Datuk Dr Asyraf Wajdi Dusuki mengumumkan tidak mempertahankan jawatan itu.
Selain itu, tujuh calon menawarkan diri untuk bertanding jawatan Pengerusi Tetap, 12 calon untuk Timbalan Pengerusi Tetap, empat untuk Naib Ketua dan bagi 113 jawatan EXCO. – KOSMO! ONLINE


18 pegawai ATM berjaya ditauliah, dipakaikan pangkat
Oleh NURUL IZZATI ZAINI

11 Mac 2023, 5:16 pm
PETALING JAYA – Seramai 18 Pegawai Kadet Angkatan Tentera Malaysia (ATM) berjaya dipakaikan Pangkat Pegawai Kadet (PK) Angkatan Tentera Malaysia (ATM) (Program 2U2I) Juruterbang, di Kem Perdana Sungai Besi, hari ini.
Pegawai-pegawai tersebut terdiri daripada dua cabang perkhidmatan iaitu tiga pegawai lelaki Tentera Darat Malaysia (TDM) manakala 14 pegawai lelaki dan seorang pegawai wanita Tentera Udara Diraja Malaysia (TUDM).
Sebelum ini mereka telah berjaya menamatkan program latihan dan Majlis Pemakaian Sayap Penerbangan telah dilaksanakan oleh Panglima Tentera Udara di Kolej Tentera Udara pada 17 Disember lalu.
“Majlis ini merupakan satu pengiktirafan yang amat bermakna kepada ATM kerana berjaya melahirkan juruterbang muda melalui program Latihan 2U2I yang menggunakan kepakaran di peringkat TUDM,” katanya dalam satu kenyataan hari ini.
Majlis tersebut telah disempurnakan oleh Panglima Angkatan Tentera, Jeneral Tan Sri Affendi Buang.
Turut hadir menyaksikan majlis, Panglima Tentera Darat, Jeneral Tan Sri Zamrose Mod Zain, Panglima Tentera Laut, Laksamana Datuk Abdul Rahman Ayob, dan Panglima Tentera Udara, Jeneral Tan Sri Mohd Asghar Khan Goriman Khan.

Terdahulu, program ini telah dilaksanakan mulai 13 Julai 2018, sehingga 7 Februari 2021 di Universiti Pertahanan Nasional Malaysia bagi program 2U dengan lulus Kepujian Kelas Kedua (Tinggi), ljazah Sarjana Muda Penerbangan (ZK61).
Seterusya mulai 8 Februari 2021 hingga 17 Disember tahun lalu, latihan di Institut Penerbangan 1 dan Institut Penerbangan 2 (INSPEN 1 dan INSPEN 2) bagi program 2I turut diteruskan.
Bagi PK yang lulus Kursus Asas Penerbangan (BFC) Siri 83/21 dan Kursus Asas Penerbangan Helikopter (BHFC) Siri 63/21, mereka seterusya layak ditauliahkan sebagai Pegawai Muda ATM dengan pangkat Leftenan Muda. – KOSMO! ONLINE


Tiada isu kroni, ‘kabel’ beli Rumah Selangorku
Oleh ISKANDAR SHAH MOHAMED

11 Mac 2023, 6:27 pm
SHAH ALAM – Kerajaan Selangor menafikan  dakwaan wujud isu kroni atau penggunaan ‘kabel’ pihak tertentu dalam urusan pembelian rumah pertama projek Rumah Selangorku.
Pengerusi Jawatankuasa Tetap Perumahan, Kesejahteraan Bandar dan Pembangunan Usahawan negeri, Rodziah Ismail menegaskan, semua proses permohonan bagi perumahan itu wajib  dilakukan secara atas talian.
Katanya, permohonan itu menerusi sistem khas yang dipantau sepenuhnya oleh Lembaga Perumahan dan Hartanah Selangor (LPHS) da ia diteliti sepenuhnya dan kita bukannya sudah ada nama pembeli tertentu.
“Justeru, tidak timbul isu kroni atau kabel untuk membeli Rumah Selangorku kerana ia meliputi syarat yang telah ditetapkan,” katanya ketika ditemui selepas merasmikan Pameran BPEX Mega Harta Tanah Bumitera Selangor di sini, petang tadi.
Dalam pada itu, beliau berkata, tujuh daripada lapan projek perumahan terbengkalai di Selangor sejak 1993 sudah diselesaikan pihaknya setakat ini meliputi daerah Hulu Selangor dan Gombak.
“Kini, hanya satu lagi projek iaitu di Bukit Cherakah, Shah Alam yang akan cuba diselesaikan kelak,” katanya. -KOSMO!ONLINE


Kementerian Pendidikan sedia bantuan kewangan pelajar terjejas
Oleh ISWAN SHAFIQ ISA

11 Mac 2023, 6:35 pm
SEBERANG PERAI – Sebanyak 18 inisiatif kewangan disediakan Kementerian Pendidikan bagi membantu murid serta pelajar sekolah yang terkesan sebaik sesi persekolahan baharu bermula nanti.
Menteri Pendidikan, Fadhlina Sidek berkata, nilai bantuan itu bagaimanapun pelbagai dan berbeza mengikut keperluan mereka ketika ini.
Menurutnya, permohonan untuk mendapatkan bantuan boleh dikemukakan kepada pihak sekolah, Jabatan Pendidikan negeri (JPN) atau pejabat pendidikan daerah (PPD) masing-masing untuk dipertimbangkan.
“Sebab itu kita ada sehingga 18 inisiatif (kewangan) kerana tidak semua anak-anak itu sama keperluannya. Jadi, kita akan lihat bantuan yang dimohon oleh anak-anak ini (terlebih dahulu),” katanya ketika ditemui pemberita, hari ini.
Tambah Fadhlina, apa yang penting adalah kumpulan murid serta pelajar sekolah yang terjejas itu boleh meneruskan sesi pembelajaran di sekolah masing-masing tanpa dibelenggu sebarang masalah. -KOSMO! ONLINE